text:
ORANJESTAD: Durante e reunion publico unda a trata e Nota di fin Aña 20220 (Najaarsnota 2022), Minister Endy Croes a duna splicacion tocante e aumento di 5.1 miyon florin di subsidio, e reduccion di 1.9 miyon y docentenan di Papiamento.
Aumento di 5.1 miyon florin di subsidio:
Minister Endy Croes a splica cu e aumento di 2.2 miyon florin ta pa salario di ambtenaar cu e coreccion di 5%. Como tambe e 5.1 miyon florin ta pa subsidio di salario di ambtenaarnan cu ta ‘gelijkgesteld’. E mandatario di Enseñansa a indica cu riba pagina 13 di e Najaarsnota e ta elabora den detaye, adicional tin 330 mil florin pa e docentenan di Papiamento na DPS, adicional casi 40 mil florin ahusta pa scol Muchila Creativo.
Reduccion di 1.9 miyon den goederen & diensten:
Minister Endy Croes a expresa cu e reduccion 1.9 miyon florin a trata mas tanto cu por pa no mishi cu e ‘leermiddelen’ a haci recorte den e parti di huur di edificio, vergoedingen, reis y verblijfskosten etc.
Muchila Creativo
E mandatario di Enseñansa a splica cu e proyecto di Muchila Creativo ta costa alrededor di 62 mil florin pa aña pa un periodo di 4 aña. E proyecto ta den su di dos aña. E huur no a wordo incorpora aden mirando cu esaki a wordo cubri pa 3 ministerio. Coleganan Minister President Evelyn Wever- Croes y Minister Rocco Tjon di nan presupuesto a yuda cubri esaki.
E suma di 330 mil florin stipula pa docentenan na DPS:
Minister Endy Croes a elabora cu 3 docente di Papiamento a cera un convenio laboral cu DPS y cu e suma di 330 mil por tuma 3 docente na trabou.
Tabatin un total di 21 docente di Papiamento cu a termina nan estudio e aña aki di cual 11 a haya trabou, 3 ta desea di sigui studia, 6 falta pa haya un trabou y 1 ta pendiente. A aloca 3 docente na SEPB, 3 docente na DPS, 3 docente na Directie Onderwijs (den curiculo), 1 docente na SKOA y 1 docente na un otro sector.
Finalmente Minister Endy Croes a enfatisa cu nos ta trahando duro pa soluciona tur e reto y inkietudnan den enseñansa na bienestar general di pais Aruba.


c: text/html

text:
Klachtbeeld IVA
E Klachtbeeld di Inspectie Volksgezondheid Aruba ta un raportahe anual traha pa Meldpunt IVA. Meldpunt IVA su obhetivo ta pa ta un punto di acceso unda clientenan por acudi cu pregunta, notificacionnan y/of kehonan tocante e calidad di cuido ricibi. Seccion Meldpunt ta informa y guia clientenan pa e proceso di tratamento di keho por bay na un manera profesional y eficiente. E raportahe di keho ta duna un bista di e tipo di notificacionnan y kehonan pa cada sector di cuido cu nos ta ricibi anualmente.
Un di e balornan fundamental di IVA ta transparencia. Door di publica un raportahe di keho anualmente cu ta inclui con IVA ta trata kehonan y notificacionnan, Meldpunt IVA kier contribui na e transparencia aki.
Un keho ta un indicador pa evalua un sistema di calidad. Analisis di keho ta duna informacion tocante e proceso di tratamento di keho y con esaki por yega na mehora e calidad di cuido. E registracion di keho y notificacionnan den cuido via Meldpunt ta genera informacion importante pa monitoria tendencianan. A base di e tendencianan aki, IVA ta scohe e areanan di vigilancia pa e aña siguiente.
Download 'Klachtbeeld IVA'
Akinan por download e Klachtbeelden di IVA. E prome Klachtbeeld ta di aña 2018 pa motibo cu esaki tabata e prome aña cu Meldpunt IVA por a colecta informacion di un aña completo.

robotstxt: allowed

filter: keep


text:
Un derumbe ta un fenómeno natural unda tera ta move, ta kai i skuif.
Ora tin derumbe di un edifisio grandi ta hopi importante pa bo sa kiko bo tin ku hasi. Afortunadamente bo por prepará bo mes pa enfrentá un kalamidat dor di hasi lo siguiente:
Promé ku derumbe di edifisio:
- Semper wak rònt pa bo sa unda e salida di emergensia ta ora bo ta den un edifisio deskonosí. Esaki pa sigurá ku bo por sali na momentu di peliger.
- Sòru pa semper tin un radio ku ta traha riba bateria
- Buta bo radio na e frekuensia di e Radio di Emergensia 97.9 FM, wak televishon, bishita www.kalamidat.cw òf bo app Kalamidat.
- Sòru pa bo tin stòk di kuminda den kaso di emergensia den kas.
Durante di un derumbe:
- Keda riba suela, skonde bou òf banda di un muebel pisá òf kozein di porta keda sinta ketu einan i protehá bo kabes i garganta ku bo mannan
- Keda leu for di spil, portanan di glas i ophetonan pisá wardá den kashinan ku por hasi bo daño
- No usa left. Trapi ta mas sigur.
- Trata na paga kandelanan chikí si tin
Despues di un derumbe
- Paga tinu pa posibel wayanan di koriente deskonektá
- Notifiká si bo ta den situashon di peliger, eventualmente via bo telefòn selular yama 911.
- Si bo keda tapá bou di restunan di piedra ku blòki, keda mas ketu posibel eibou i trata na hasi zonido riba kualke pipa òf tubu. Grita únikamente si no por otro pa asina spar oksígeno
Derumbe edifisio


text:
Glenbert Croes: No por acepta cu 5 anja di desastre di AVP desacra Status Aparte y libertad di nos Pueblo
Nos Digno Pueblo lo ta enfrentando un decision fundamental pa nos tur haci como cuidadano y tata y mama di famia y como famia na Aruba. En todo caso un conclusion pa nos tur ta importante: NO POR ACEPTA CU 5 ANJA DI DI DESASTRE DI AVP DESACRA STATUS APARTE Y LIBERTAD DI NOS PUEBLO. Facil pa bisa: kiko nos tin na Status Aparte y nos Libertad cu nos a haya cu nos Status Aparte? E contesta ta facil: CORDA ARUBA PROME CU 1 DI JANUARI 1986, AWOR MIRA ARUBA SU PROGRESO DESPUES DI E STATUS APARTE CU NOS DIGNO PUEBLO A HAYA 1 DI JANUARI 1986. Ta danki na e Status Aparte di Aruba y e Libertad cu nos Pueblo a haya pa determina nos propio destino, Gobiernonan, Parlamentonan, nos Digno Pueblo por a encamina un caminda di progreso, oportunidad y desaroyo rond di henter nos Isla y PA HENTER NOS PUEBLO.
STATUS APARTE Y NOS LIBERTAD ta e INSTRUMENTO PA DESAROYA NOS ISLA, E INSTRUMENTO PA LOGRA PROGRESO Y E GARANTIA PA NOS DUNA NOS PUEBLO E PROSPERIDAD VERDADERO PA HENTER NOS PUEBLO Y TUR SIN EXCEPCION CU A HASI DI NOS PAIS NAN HOGAR. Ta pesey nos mester defende SAGRADAMENTE e STATUS APARTE Y LIBERTAD cu nos Digno Pueblo a lucha pe y a logre bao liderazgo di nos INOLVIDABLE LIDER awe den felis memoria nos eterno LIBERTADOR: GILBERTO F. BETICO CROES.
E Lucha no tawata facil. Sanger a wordo derama pa e libertad di nos Pueblo cu awe ta e herencia y patrimonio di nos Pueblo, e ta e derecho sagrado inalienable di nos Juinan y nan futuro generacionnan. NOS PUEBLO BAO LIDERAZGO DI NOS LIBERTADOR A SACRIFICA NAN BIDA PE, CON PORTA AWE NOS TA DISPUESTO PA TOLERA TA SEMEHANSA DESACRAMENTO DI NOS STATUS APARTE Y LIBERTAD? AVP NO SA BALOR DI NOS STATUS APARTE Y LIBERTAD. CON NOS COMO PUEBLO POR ACEPTA E ENTREGA Y DESACRAMENTO DI E PATRIMONIO Y DIGNIDAD MAS SAGRADO DI UN PUEBLO: SU LIBERTAD…SU STATUS APARTE…SU IDENTIDAD Y EXISTENCIA COMO PAIS Y PUEBLO? Pensa bon kiko nos kier haci pa sigura nos juinan, futuronan di nos Pais un bon futuro manera nos bieuwnan a laga pa nos. E DEBER DI NOS TA: LAGA UN MIHO ARUBA PA NOS JUINAN ATRÁS CU NOS BIEUWNAN A LAGA PA NOS. ESEY TA E DEBER SAGRADO DI NOS GENERACION. E DECISION TA DEN NOS MAS. BAN TUMA E DECISION. E GOBIERNO AKI CU A VIOLA E CONFIANSA DI NOS PUEBLO, NO TIN CONFIANSA MAS DI NOS PUEBLO Y NO MERECE CONFIANSA DI NOS PUEBLO MAS TAMPOCO. GABINETE MIKE EMAN 2 A PERDE ESAKI Y SU LEGITIMIDAD. ORA ZERO PA AVP A YEGA.
Glenbert F. Croes – Miembro di Parlamento pa Fraccion di MEP
Expresionnan haci den e articulo aki no necesariamente ta refleha opinion di ArenaPoliti.co


text:
Helicopter di Kustwacht mester a bay duna asistencia dos biaha pa personanan cu tin mester di asistencia medico. E prome melding a tuma luga durante oranan di mainta na Rescue and Coordination Center (RCC) di Kustwacht unda cu dos turista cu tabata riba Christoffelberg lo mester a cay for di un distancia basta largo bin abao.
Brandweer a presenta na e sitio y a avisa cu tabata imposibel pa e turistanan por subi bay ariba bek. Di e manera aki asina cu brandweer no por a haci nada mas Kustwacht a notifica e helicopter y na unda cu nan a prepara pa sali bay den direccion di Christoffelberg pa asina yuda e dos turistanan aki cu tabata dificil pa nan a subi bek. E dos turistanan uno ta hende homber y uno hende muhe a keda transporta cu helicopter di kustwacht pa aeropuerto Hato unda cu tabatin un ambulance na e sitio ta warda nan tur dos y asina transporta nan pa hospital.
Despues den oranan di media Kustwacht ta haya un otro melding unda cu mester a sali pa un situacion medico di urgencia. Aki ta trata di un otro turista cu tabata riba klein Corsou cu lo a cay y na unda cu e la cay y haya basta sla na su rudia te cu e la habri esaki. E persona cu a yama a haci peticion pa haya asistencia di e helicopter di Kustwacht pa asina por transporta e turista pa hospital. Mesora RCC a duna notificacion pa e helicopter bay duna e asistencia aki na klein Corsou pero cu lo mester a hiba e persona na aeropuerto di Corsou unda cu lo tin un ambulance ta wardando riba dje pa transporta e turista pa hospital. Personal di Kustwacht ta desea pronto recuperacion na e dos turistanan aki.


text:
Censo 2020 a huur computer servers local pa asina tur data keda na Aruba mes
ORANJESTAD (AAN): For di 1 di October te cu 10 di October, pueblo por cuminza participa na Censo 2020 y no mester warda e Tellernan bishita bo cas. Usando computer, bo por subi nan website y yena e dianan ey e cuestionario.
Loke ta importante ta cu e suplica grandi ta pa e participantenan yena e cuestionario na forma husto y corecto. Pues Censo ta spera cu bo ta contestando e berdad.
Segun Desiree Helder kende ta Director Interino di Oficina Central di Estadistica, e preguntanan tin di haya contesta confiable y corecto pa asina e data di e Census por wordo usa e proximo diez añanan.
Pesey ta wordo enfatiza cu e importancia di Censo ta esey, pues pa bo contribui cu e berdad. Corda bon cu esnan cu ta acumula e datonan aki lo no haya sa nunca kende bo ta, pasobra esey no ta e meta.
Corda cu e Organizadornan di Censo 2020 ta mara na ley di privacidad y ley di secrecia. Pues si cualkier informacion di ciudadano of compania sali afo, e trahadornan por haya boet of hasta castigo di prison. Esey ta inclui e Tellernan tambe.
Fuera di esey, Helder a splica cu di nan banda, a hasta percura cu e informacion di Censo 2020 lo keda local na Aruba! Tur informacion di data, lo wordo warda riba servers instala na Aruba mes.
Pues ningun data di Censo 2020 lo no bay wordo warda na servers na otro pais (ni Merca, ni Europa).
“Awor nos a haci tur esfuerzo pa e data digital tambe ta bon warda,” Helder a indica.
Nan ta haciendo uso di software tambe cu a demostra caba cu e ta uno confiable, y desde aña 2006 caba a test esaki. E software ta percura pa tur data colecta ta wordo warda na un server na Aruba.
Aki ta evita cu e data por cay den man di otro paisnan, unda via cualkier caso den Corte, ata tur dato di e isla ta cay den man di Gobierno stranhero.
Segun Helder, Oficina Central di Estadistica a huur servers na Aruba mes cu tin tur rekesito cu mester di dje pa tene data safe, pa sigura e privacidad di pueblo. Y ta solamente esnan encarga cu analisis di e data tin acceso na e servernan, y ningun hende mas.


text:
Un total di 41 participante a cuminsa cu e “BeYourOwnBoss” summer course 2022 na EPI Oranjestad y EPB San Nicolas. En total tabata tin 94 registration unda cu ambos localidad a yena completo te nan maximo cupo. Qredits hunto cu Ministerio di Asuntonan Economico, Comunicacion y Desaroyo Sostenibel kier anuncia cu ayera 32 participante a gradua y hanja nan certificado cu a wordo otorga door di Minister Geoffrey Wever.
E programa “BeYourOwnBoss” ta un curso cu e meta pa educa y prepara e cursistanan pa ta un empresario exitoso den futuro. Den pasado mas di 200 persona a finaliza e curso existosamente y a ricibi nan certificacion. E certificado aki ta uno riba nivel di MBO y ta un adicion excelente pa nan portfolio professional.
E curso aki ta ofrece e cursistanan mas conocimento di e mercadeo, con pa skirbi un plan di negoshi y plan financiero y tur e rekisitonan cu ta necesario y importante ora di habri un negoshi.
Qredits Aruba ta situa na Bilderdijkstraat 16 y ta conoci pa yuda varios comerciantenan cu financiamento pa cuminsa nan propio negoshi of expande nan negoshi. Ademas, Qredits ta yuda empresarionan cu coaching y business tools.
Qredits Aruba y Ministerio di Asuntonan Economico, Comunicacion y Desaroyo Sostenibel ta duna pabien na cada un participante y ta desea nan tur hopi exito den futuro.
Na mes momento ta informa cu registracion pa e siguiente curso, cuminsando Augustus 23, 2022 ta habri pa publico henter. Deadline pa registra ta Augustus 16, 2022.


text:
ORANJESTAD – Manera cu a anuncia anteriormente, e siman aki Prome Minister Evelyn Wever – Croes ta na New York pa atende Asamblea General di Nacionnan Uni (UNGA). Den cuadro di esaki tin diferente encuentro di interes pa cada pais pa cual Prome Minister Wever – Croes ta informa unpoco di e diferente reunionnan cu el a atende durante e siman aki.
Leaders Meeting Local 2030 Network
Un di e reunionnan cu Prome Minister Wever – Croes a atende ta e “Leaders Meeting Local 2030 Network” cual ta un reunion entre lider di paisnan cu ta compromete na e metanan di 2030 di desaroyo sostenibel. Aruba ta compromete cu e agenda aki y ta buscando asistencia tecnico y fondo pa cumpli cu e metanan, pa asina crea progreso y bienestar pa tur ciudadano di Aruba. E reunion a bay tocante e topiconan memciona y tambe riba e tema di energia. E reunion a wordo guia pa John Kerry, US special presidential envoy for climate.
Ministerial Meeting of the Association of Caribbean States (ACS)
Banda di esaki un otro reunion cu a cuminsa tabata reunion na “Ministerial Meeting of the Association of Caribbean States (ACS)”, cu demas paisnan di Caribe y America Latina. “Mirando nos economy of scale, tin hopi beneficio pa Aruba asocia cu otro paisnan,” Prome Minister a expresa.
Association of Caribbean States
Ademas, Prome Minister Wever – Croes a hiba un disertacion durante e reunion “Association of Caribbean States”, den cual a enfoca riba e hecho cu Aruba ta bringando e efectonan di cambio di clima, covid y conflicto na Ukraina. Den e temponan aki cu ta hopi dificil pa tur pais, e ta importante pa busca ayudo pa yuda paisnan chikito manera Aruba enfrenta e retonan aki. Prome Minister a expresa cu e tabata un bon reunion cu diferente lider a atende entre otro Prome Minister di Sint Maarten Silveria Jacobs, Canciller di Guatemala Mario Bucaro, Minister of Foreign Affairs and Foreign Trade di St. Vincent & The Grenadines, Keisal Peters y cu Vice Minister para America Latina y el Caribe di Venezuela Rander Peña.
Local 2030 Island Network
Un otro encuentro cu a tuma luga ta e “Local 2030 Island Network” cu tabata un encuentro pa lidernan Caribense. Un grupo di 15 Prome Minister y Minister a reuni cu John Kerry kende ta US Special Presidential Envoy for Climate. Premier Wever – Croesa presenta e vision di energia di Aruba, cu ta un consensus entre tur stakeholder na Aruba esta cu na 2030 mester baha nos dependencia di Heavy Fuel Oil (HFO) te na 45%, y na 2050 mester ta “carbon neutral”. E reto ta, pa ehecuta e vision aki mientras ta atende cu e efectonan di Covid, e efectonan di cambio climato manera e mal tempo na caminda y e efectonan di e conflicto na Ukraina. Sinembargo, ta sigui comprometi pa traha den cuadro di e vision aki, Prome Minister a expresa.
Por ultimo, un otro reunion interesante cu a tuma luga tabata entre Premier nan di Aruba, Corsou y Sint Maarten, cu deputy assistant Secretary for Caribbean Affairs, Barbara Feinstein. E tema cu a wordo trata na e ocasion ta traficacion di persona. Gobierno Mericano kier mira cu Aruba pone mas enfasis riba concientisacion riba e tema aki y pa Aruba impone castigonan mas severo riba e delito aki. Prome Minister Wever – Croes a elabora riba locual Aruba ta haciendo acerca di esaki, cu capacidad di personal y recurso limita cu tin.


text:
Riba diahuebs 17 di maart 2022 Gobernador di Aruba, Su Excelencia Alfonso Boekhoudt, a
ricibi Consulado General di China na Willemstad, señor Li Yigang, pa un audiencia na Cas
Ceremonial di Gobernador. El a wordo acompaña pa e attaché consular, señor Wang Haokun
y pa e director di DBB, señor Edwin Abath.
Señor Yigang ta eherce su funcion actual for di 2020. Pa motibo di e pandemia di corona, ainda e no
tabatin e oportunidad pa biaha pa e otro islanan pa un bishita di introduccion. Durante di su prome
bishita di trabao na Aruba, el a cera conoci cu Gobernador Boekhoudt. Durante di e combersacion a
papia entre otro tocante di e bienestar di e comunidad Chines na Aruba.


text: KRALENDIJK – Sekretario di estado Raymond Knops a dirigí palabra resientemente na komunidat di islanan BES, Aruba, Kòrsou i Sint Maarten. “For di despues di segunda guera mundial, ta promé bia e islanan aki ta pasa den un situashon asina fastioso. E problema ta mundialmente, sinembargo nos ta pèrkurá pa e islanan di Karibe hulandes. E vírùs di ‘corona’ ta aktivo i no sa kuantu mas ta dura promé yega na un solushon. E konsekuensianan ta bai ta fastioso. Nos mester ta konsiente ku ta bai tin un tempu difísil nos dilanti. Mester pèrkurá pa no tin un eksploshon, kaminda kantidat di hende ta bira malu di e vírùs na mes momentu. A manda ayudo pa Sint Maarten for di Hulanda pa duna un man aya. Meskos ta e kaso na islanan ABC. Tin atenshon entre otro pa kon por kuminsá ku enseñansa entre otro. Mester keda ku bon atenshon riba e sitashon di e vírùs, kon e ta komportá. Purba mantené na e reglanan pa evitá ku e vírùs ta plama. Hulanda a tuma e desishon pa atendé un pakete di ayudo pa islanan di Karibe hulandes i Kòrsou, Aruba i Sint Maarten. A tuma nota di potrèt kon diferente famia ta biba sin por sobrebibí stabil. E hendenan no tin trabou loke ta hasi nan bida difísil pa yega na sèn pa kumpra kuminda. Diferente organisashon ta ‘drag een steentje bij’ na e islanan pa yuda esnan den nesesidat. Gabinete Hulandes a pone disponibel 16.5 mion Euro pa yuda e islanan ku kuminda i pa atendé e parti higiena. Nos ta un komunidat i ta importante pa kuida esnan ku mester di ayudo,”sekretario di estado Knops a menshoná.


text:
Bo tin algun pregunta? Klek riba e siguiente link.Tuma kontakto >
Publiká riba 11 June 2018
Último añanan e tereno fiskal internashonal a kambia inmensamente. Ku aporte polítiko di lidernan di G20, e komunidat internashonal a tuma akshon huntu pa elevá transparensia i kambio di informashon riba tereno fiskal i pa atendé debilidatnan di e sistema fiskal internashonal ku ta krea oportunidat pa eroshon di base fiskal i movementu di ganashi esta BEPS (“Base Erosion Profit Shifting”). E normanan di akuerdonan internashonal pa ku transparensia i kambio di informashon riba tereno fiskal a buta un fin na e era di sekresia di banko.
Aktualmente mas ku 150 pais i hurisdikshon partisipando, Global Forum on Transparency and Exchange of Information for Tax Purposes a sigurá for di nan establesimentu na aña 2009 te ku awor aki un implementashon konsistente i efektivo di e normanan pa ku transparensia internashonal.
E krísis finansiero i planifikashon fiskal agresivo di kompanianan multinashonal a pone BEPS haltu riba e agènda polítiko.
Na sèptèmber 2013, lidernan di G20 a aprobá e ambisioso i ekstenso akshon di plan di BEPS. A base di e plan di akshon OECD (Organisation for Economic Co-operation and Development) i paisnan di G20 den dos aña a desaroyá i aprobá un pakete di medida. E pakete aki ku paisnan mester komprometé nan mes kuné ta konsistí di 15 akshon.
E meta prinsipal pa e akshonnan aki ta pa trese transparensia fiskal i pa kada pais por kobra impuesto riba e parti ku ta toka nan. For di un punto di bista ku for di fin di añanan 90, Kòrsou a skohe pa ta un hurisdikshon transparente. Na 2016 Kòrsou a sigui riba e rumbo aki i a komprometé su mes na e mínimo, kual ta 4 punto di akshon for di e 15 puntonan, ku ta akshon di puntonan di BEPS 5, 6 en kombinashon ku 15, 13 i 14.
E interkambio di reportahe di paisnan (“landenrapportage”) ta akshon number 13 di BEPS.
E reportahe di paisnan (“landenrapportage”) ta pa interkambiá informashon dor di e kompanianan multinashonalnan ku un total di benta di e grupo riba 1.5 mil mion (“miljard”) florin (riba nivel mundial) anualmente. Nan tin ku raportá nan informashon na Kòrsou i Kòrsou na su turno ta interkambiá esaki ku tur pais den kual e kompanianan di e grupo aki ta establesé.
Tin un dekreto gubernamental tambe mará na e konsepto di lei aki, kual ta duna eksaktamente kua informashon lo mester entregá na Inspekshon di impuesto pa interkambio internashonal. Resientemente Hunta di Konseho (“Raad van Advies”) a trata e dekreto gubernamental.
Introdukshon di e lei aki ta hopi urgente. Si nos komo Pais no a hinka e akshon number 13 di BEPS den nos lei, esei lo a nifiká ku Kòrsou no ta kumpli ku kompromisonan internashonal.
Den kuadro di transparensia i pa enforsa kòntròl pa ku esaki e lei aki tambe ta regla e obligashon pa e asina yamá “stichting particulier fonds” (SPF) pa hasi for 1 yanüari 2019 deklarashon di impuesto riba ganashi (“aangifte di winstbelasting”). E kambio aki no ta kambia e echo ku ketu bai a base di artíkulo 2, insiso 1, bou di h, di e Landsverordening op de winstbelasting 1940 un SPF, ta eksonerá pa impuesto di ganashi (“vrijgesteld pa winstbelasting”) i lo no ta tin ku paga impuesto riba ganashi (“winstbelasting”), basta ku e ganashi no ta sali for di operashon di negoshi (“winst voortvloeit uit bedrijf”).
OECD a evaluá Kòrsou konforme BEPS 5 i a konkluí ku Kòrsou tin 3 régimen preferensial, ku ta “vrijgestelde vennootschap”, “exportregeling” i “e-zone regeling” i ku tin ku adaptá esaki konforme reglanan di OECD. Pa ku esaki Gobièrnu tin un proyekto di lei den proseso pa kambia e 3 régimennan aki i den e proyekto di lei aki lo bini ku otro proposishon pa stimulá e ekonomía di Kòrsou.
Den kuadro di e asina yamá “Nexus approach” di BEPS 5, kaminda ku no por tin propiedat intelektual (IP) sin supstansia “substance”, OECD a evaluá Kòrsou tambe i a konkluí ku e propiedat intelektual (IP) menshoná den lei pa loke ta trata e “vrijgestelde vennootschap” i e “exportregeling” no tin supstansia “substance” i ku Kòrsou lo tin ku adaptá esakinan promé ku 1 di yüli 2018. Komo ku e trayekto di un proyekto di lei ta largu i pa evitá ku 1 di yüli 2018 ta yega i e lei pa loke ta trata propiedat intelektual (IP) den “vrijgestelde vennootschap” iku no a adaptá e “exportregeling”, Gobièrnu a skohe pa saka e parti di propiedat intelektual (IP) sin supstansia “substance” for di e “vrijgestelde vennootschap” i e “exportregeling” den e lei aki, pa despues den e otro proyekto di lei, manera anteriormente menshoná, bini ku otro proposishon pa ku esakinan.
Ku e splikashon menshoná, mester keda kla pa un i tur ku SPF lo sigui ta eksonerá di impuesto di ganashi (“winstbelasting”). E parti di proyekto di lei aki ta drenta na vigor entrante aña 2019 i konsekuentemente e promé deklarashon di impuesto ta tuma lugá na aña 2020.


text: Recientemente Minister Xiomara Maduro tabata presente na Parada Cultural di Brazil. Aruba por a disfruta di un bunita Parada Cultural relaciona cu Celebracion Dia di Brazil. Masha pabien na Fundacion Chico Harms y tur grupo di baile y folclor, banda/musico, reinanan cultural y tur participante. Danki tambe na Grupo di Seu di Corsou cu tabata a uni na e Parada Cultural. Un bunita parada y bon organisa, yena cu color, bon musica y ambiente sin fin caminda un y tur por a biba nos cultura. Danki na un y tur pa haci e eventonan relaciona cu Celebracion Dia di Brazil 2022 un exito.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 9 di yanüari 2021.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 9 di yanüari 2021.
Kompilá: djabièrnè 8 di yanüari 2021, 05:00 o.l. (09:00 UTC).
Tempu: Hopi nublá ku algun yobida lokal sin ekskluí posibilidat ku bos por zona.
Temperatura máksimo lo alkansá 28ºC i temperatura mínimo 24ºC.
Solo ta sali 06:59 i ta baha 18:26 o.l.
Bientu: Direkshon generalmente ost i moderá; forsa 3 te 4 (12 te 30 km/ora, 7 te 16 nudo). Prinsipalmente durante yobida, ráfaga de bes en kuando te basta fuerte; forsa 5 (31 te 40 km/h , 17 te 21 nudo).
Situashon general: E atmósfera lokal ta keda faborabel pa desaroyo di nubianan den nos área durante di da awe ku por resultá den momentunan di áwaseru i / òf yobida riba nos isla. Mas aleu durante di dia djasabra, kambio den preshon atmosfériko lo kousa un oumento di bientu den nos region.
Kondishon di laman: Trankil te moderá ku olanan entre 0.5 i 1.5 meter (2 i 5 pia).
Fenómeno spesial: Ningun.
Perspektiva te djadumingu mainta: Parsialmente nublá te temporalmente basta nublá ku chèns pa un áwaseru lokal.
Meteorólogo: Correa.


text:
Dialuna atardi, durante conferencia di prensa di Gobierno di Aruba, Prome Minister Evelyn Wever- Croes a enfatisa cu e ayudo di FASE, salario y pakete di cuminda lo keda.
Covid 19 a causa hopi daño no solamente na salud, sinoeconomicamente e daño causa ta grandi. Gobierno di Aruba lo sigui enfoca riba e parti economico pasobra contrario na e parti di salud cu ta mustra di ta drentando un etapa nobo, pa e aspecto economico esaki ainda no ta e caso. Hopi ciudadano di nos pais ainda ta depende di FASE y Gobierno lo manteneFASE tambe.
FASE no ta un proyecto cu Hulanda ta financia sino un proyecto cu Gobierno ta financia hunto cu e cortamento di salario di e empleadonan publico y semi-publico. Gobierno ta trahando riba un proyecto caminda FASE ta wordo combertiden TIO pero esaki no ta cla ainda. Prome Minister a enfatisacu por lo pronto no mester tin preocupacion cu FASE lo bay stop.
Pa loke ta trata subsidio di salario, Prome Minister a duna di conoce cu esaki tambe ta bay keda pa esnan cu mester di dje. Cada luna ta mira cu poco poco e doñonan di trabou ta para riba nan propio pianan financieramente y no ta haci uzo di subsidio di slario.
“Awe nos a haña un bunita carta di danki di un hotel gradiciendo Gobierno pa cu e ayudo di subsisdio di salariopasobra cu ta 130-140 mama y tata di famia tabata depende di e subsidio aki pero esaki ta e prome luna cu nan no mester di esaki mas. Esaki sigur ta algo hopi bunita. Pero nos lo sigui cu ne te fin di aña aki pa tur esnan cu mester di dje”, PromeMinsiter a duna di conoce.
Pa loke ta trata e ayudo di cuminda, Prome Mininster a dunadi conoce cu entante 1 di July Gobierno lo tuma esaki over yacu Cruz Cora a indica cu nan no por sigui cu esaki mas. Dia 7 di juni tur esnan cu ta bin na remarke pa pakete di cumindapor registra na Fundacion Nos Comunidad pa asina nan por bin na remarke pa haña nan pakete entrante 1 di july. Hulandaa indica cu e ta dispuesto pa financia esaki 3 pa 4 luna y despues nos Gobierno lo mester tuma esaki over. Y si mesterfia placa pa esaki, lo preste di Hulanda.
Financieramente Aruba a wordo afecta pa Covid enormementegrandi y Aruba ainda ta leu di recuperacion. P’esey ta enfocaprome riba salud y e parti economico di cada persona pa despues enfoca riba e parti financiero. Cada kwartaal Aruba ta depende riba sosten di likides di parti di Hulanda. E entradanan di impuesto no ta suficiente pa cubri tur gasto y pa cua motibo ta preparando pa e peticion di asistencia financierodi likides di Hulanda pa e di tres kwatrtaal di e aña aki. Promedi juli mester e sosten pa juli, augustus y september. Pues den juni e peticion aki mester wordo aproba pa Rijksministerraad.
Consecuentemente e medidanan cu nos a bin ta implementando pa cumpli cu Hulanda ta keda na vigor. PromeMinister ta referi aki na e cortamento di salario di empleadonan publico y semi-publico. E vakantie uitkering ta wordo paga na 50% mescos cu aña pasa pero e placa ey teycaba y salarionan tambe ta grantisa. Pues aki tampoco mestertin preocupacion.
“Mientras cu Gobierno ta sigui den negociacion cu Hulandaden cuadro di landspakket, COHO y RAFT, nos ta purba trecestabilidad y trankilidad den cada hogar. P’esey nos a mira cu nos ta logrando y a cuminsa flexibilisa. Pero e virus t’ey ainday a costa bida di 107 persona na Aruba. Nos ta recorda nan tur dia y ta desea nan famia forsa cu e perdida.
Covid ta un virus cruel cu nos a logra domina pero nos mestersigui cuida. Gobierno ta hala atras awor retirando toque de queda y otro medida pero abo si mester sigui cuida pasobra e virus t’ey y por causa hopi daño. Ban sigui cuida y vacunapasobra nos ta stima nos mes, nos pais y nos famianan”, Prome Minsiter a termina bisando.


text:
Desde cu 4 aña pasa cu Minister Glenbert Croes a bira e Minister encarga cu Formacion Social (Sociale Vormingstraject), tabata su deseo pa por duna hobennan femenino tambe e mesun oportunidad.
“Cuatro aña pasa nos a propone nos mes pa duna nos hobennan femenino e mesun oportunidad pa por forma parti di e trayecto di Formacion Social, pa nan tambe por tin e chens di rehace nan bida, cu un formacion nobo cu lo crea e futuro nobo cu nan tin derecho riba dje. Pa por siña biba cu etica, disciplina, compromiso y dedicacion, cu un formacion militar ta brinda cu ta bira e balornan cu lo guia- y yuda nos hobennan femenino den sigui educa nan mes pa oportunidadnan laboral nobo. 4 aña despues e vision aki ta bira realidad.”
Minister Glenbert Croes ta gradici Gobierno pa e sosten pa e vision, en especial na nos Minister Presidente Evelyn Wever Croes, Minister di Husticia Andin Bikker, pa apoya e oportunidad aki cu awe nos ta brindando nos hobennan femenino cu e trayecto di Formacion Social. Manera cu e mandatario a expresa na e hobennan durante su encuentro cu nan: “Den transcurso di bida bo lo cay lanta un paar di biaha. Pero importante ta pa semper lanta para y cana bay den e rumbo cu abo kier pa bo bida tuma.”
Minister ta agradecido na e liderasgo di Jessica Ras cu ta hoofd SVT. E mandatario ta orguyoso di nos Arumil bou liderasgo di Capitan Kelly y ta hopi agradecido na Comandante di Marinierskazerne y Ministerio di Defensa pa e apoyo y pa a kere den e vision aki. E trayecto femenino diFormacion Social/SVT ta e inspiracion pa bin cu trayectonan igual den otro paisnan di Reino Hulandes. Aruba ta e prome y ta marca historia un bes mas. E nomber di e prome 14 participanten aki, lo wordo graba pa semper pasobra nan ta e fundeshi pa e continuidad di e proyecto aki. E futuro nobo pa nan, a cuminsa 23 di augustus 2021.
Minister Glenbert Croes
24 augustus 2021


text:
Dia nan 1 i 2 di yüli 2019 ta dia liber pa SKOL!
Dia nan 1 i 2 di yüli 2019 ta dia liber pa SKOL!
Geplaatst op 26 Yüni 2019 dor di Ministerio di Enseñansa, Siensia, Kultura & Deporte
Ministerio di Enseñansa, Siensia, Kultura & Deporte ta partisipá ku dianan 1 i 2 di yüli 2019 ta dianan liber pa Skolnan. Di dia 3 te ku 5 di yüli 2019 tin skol normal.
Pa empleado públiko nos ta informá konforme e sikulairo ofishal ku dia 27 di yüni di 13:30 pa 17:00 ta duna e empleado públiko liber den kuadro di selebrashon di su dia pa partisipá na un aktividat na WTC. Tambe nos ta informá ku dia 2 yüli 2019 ta duna henter dia liber pa Selebrashon di dia Himno i Bandera 2019.
Dia 1 di yüli 2019 ta dia di trabou normal pa e empleado públiko!


text:
MONDEVILLE, FRANSIA – Den wikènt tras di lomba tabata tin un kantidat di kompetensia di atletismo indoor. Brian Mariano ku ta buskando su klasifikashon riba 60m indoor pa e Kampionato Mundial di indoor na Polonia a kore na Fransia riba djasabra promé di febrüari.
Brian a kore den e di dos seri den e kompetensia di 60m indoor. Aki nan Mariano a yega na di sinku lugá ku un tempu di 6.93 sekònde. Brian no a logra pasa pa e final mas lat, ya ku solamente e promé dos finalista di kada seri a pasa pa final.
E tempu di 6.93 sekònde no ta Mariano su mihó tempu ku e la kore e aña aki. Den yanüari den kompetensia di Phanos Amsterdam, Brian a kore un tempu di 6.79 sekònde. Na aña 2010, Brian a kore su mihó tempu riba 60m indoor ku ta 6.60 sekònde. Si Brian logra ripití e prestashon aki e ta klasifiká pa e Mundial Indoor ku ta rekerí e atleta nan kore bou di 6.65 sekònde pa klasifiká.


text:
Ultimo 3 aña, data di parlamento ta indica cu ministernan ta laga mita di tur pregunta di parlamentarionan haci por escrito sin contesta, 20 ley ta pasa pa aña, y parlamentarionan no ta usa nan derecho di iniciativa (pa cuminsa ley) hopi.
Cu colaboracion di miembro independiente den Parlamento di Aruba Daphne Lejuez. reportero pa Bon Dia a haya e resumennan di trabounan eherci pa parlamento den e ultimo 3 añanan parlamentario. Esaki ta trata e añanan 2017-2018, 2018-2019 y 2019-2020.
Loke prome ta sali afo di analisa e data, ta cu tin un falta di contestacion sistematico riba e preguntanan haci por escrito pa parlamentarionan. Di e total di 794 pregunta haci den 2017-2018, 444 ta keda sin contesta, cual ta nifica cu 55.9% di e preguntanan haci por escrito no ta haya ningun contesta. Pa e preguntanan di 2018-2019, di un total di 701, 364 ta wordo contesta, lagando 337 sin contesta. Esaki ta nifica cu den e aña aki 48% di e preguntanan total ta keda sin contesta. Pa e aña despues, no tin resultado mucho miho relativamente. Di e 1325 pregunta por escrito haci den 2019-2020, 815 ta keda sin contesta, cual ta un 61.5%.
E derecho di un parlamentario pa haci pregunta na un minister ta regla den constitucion di Aruba (Staatsregeling) articulo III.17. Den e articulo ta menciona cu e minister ta contesta e pregunta den un termino rasonabel. Reglamento di Ordo di Parlamento di Aruba ta establece mas den detaye con e contestacion aki mester tuma luga. A base di articulo 59 di e RVO, tur parlamentario por haci pregunta na ministernan, por medio di mandanan na presidente di parlamento, kende na su turno ta manda nan na e minister(nan) concerni. E presidente por laga di manda e preguntanan si tin un obhecion grandi contra nan contenido, y hasta den e caso ey, ta informa e parlamentario(nan) pakico.
Den e pregunta e parlamentario por indica si e ta prefera pa haya un contesta por escrito of verbalmente. Si e parlamentario ta scoge pa un contesta verbal, e minister ta haya oportunidad pa contesta den un ora di pregunta (vragenuur). Minimo 1 ora di pregunta ta wordo contesta pa aña. Tanto den 2017-2018 como den 2019-2020, tabatin solamente 1 vragenuur henter e aña, mientras den 2018-2019 tabatin 5.
E lo por ta posibel cu pa via cu ta pidi contesta verbal y solamente tin 1 of tiki vragenuur, tin un cantidad halto di preguntanan por escrito cu ta keda sin contesta. Esey sinembargo no por conclui di e informacion cu parlamento a publica, pasobra no a specifica si e preguntanan por escrito ta encera un peticion pa contesta verbalmente of por escrito.
Asina mes, si un parlamentario pidi pa contesta verbal y e minister no ta disponibel pa e vragenuur, e parlamentario por pidi un contesta por escrito of un contesta verbal den e proximo vragenuur, cual no ta trece mas claridad riba con parlamentarionan por ainda haya contesta pa nan preguntanan habri.
Mas o menos 20 ley pasa cada aña
Banda di e aspecto di pregunta haci por escrito, unda ta resalta cu ministernan no ta contesta mita di tur preguntanan haci, ta mustra cu e ultimo 3 añanan a pasa mas o menos 20 ley cada aña. Ta casi como si fuera cu cada parlamentario individualmente ta carga 1 ley pa aña durante henter e proceso legislativo. Di e leynan aki, mayoria ta bin di parti di gobierno, y den ultimo 3 añanan (pues no contando 2020-2021 ainda) e unico leynan di iniciativa cu a bin di parlamentarionan mes, ta e ley di iniciativa pa financiamento di partido politico y e ley pa deber di identificacion (ambos iniciativa di fraccion di MEP). E ultimo 3 añanan parlamentarionan no a haci uso casi di nan derecho di iniciativa.
No ta usa derecho di amienda mucho
Ta mustra ademas cu e ultimo 3 aña no a usa hopi e derecho di amienda. En total a entrega 17 amienda e ultimo 3 aña, 8 den 2017-2018, 7 den 2018-2019, y 2 den 2019-2020. Ora ta papia di mocion, ta diferente. Den e prome aña ora e parlamento actual a sinta (2017-2018), a entrega 107 mocion en total. E number aki a sigui baha anualmente, unda den 2018-2019 a entrega 32, y den 2019-2020 a entrega 26.
Mescos cu e ultimo articulo publica riba informacion parlamentario, y tocante e proceso legislativo, no tin ningun splicacion dicon parlamento como organo no tin e informacion aki disponibel facilmente pa asina publico por haci evaluacionnan critico di conducta parlamentario.


text:
WILLEMSTAD — Federashon di sòftbòl di Kòrsou ta hopi kontentu i orguyoso ku poko poko pero sigur nos ta hañando personanan ku ta dispuesto pa yuda nos hubentut. E eks estrea di nos sòftbòl Isonette Polonius tabata kana ku un idea pa basta tempu pa lanta un grupo di hungadónan di ántes pa yuda ekiponan i tambe muchanan ku training di sòftbòl partikular pa enfoká riba e parti téknika pa halsa e nivel di nos sòftbòl lokal. Na momentu ku Isonette a komparti e idea aki ku nos di direktiva, nos a brasa e proyekto aki ku brasa habri pasobra e ta pas presis den nos maneho pa bai base bek i purba di krea un fundeshi stabil. Despues di par di luna den preparashon i alokamentu di fondo pa material nos a logra e promé stap grandi di lantamentu di e tim ku ta bai “travel”na tur vèlt ku tin mucha ta praktiká sòftbòl i asina duna un man boluntariamente. Danki na e patrosinio di MCB den 2016 ku nos por a aloká fondo pa material spesialmente pa e proyekto aki. Te na e momentunan aki e tim ta konsistí di Isonette Polonius (Kordinado), Svenska Bazur, Solange van Gurp, Natalie Lourens, Emely Jonis, Chaunice Maduro, Diane Hersisia, Leonise Avastia, Mesinnia Pulgar i tambi Shahairi Ustasia. Ya kaba e SQUAD aki a kuminsá move na diferente tereno i asina nan lo sigui sigur pa e anja aki.
Direktiva di CSB kier deseanan forsa, sabiduria i pasenshi ku tur e ekiponan i e muchanan ku nan lo bai yuda pa halsa nivel di nos sòftbòl. E tim aki lo mester bira un ehèmpel i un estímulo pa eks peloteronan òf eks sòfbolistanan haña kaminda pa tereno pa asina duna un man na e muchanan ku ta lantando den e mundu di sòftbòl. Danki di antemano na bosnan tur di e SQUAT tim i konta semper ku CSB su sosten All out, All the time manera bosnan slogan mes ta bisa…


text:
Ta 1.11 di merdia. E shelo na Noord ta shinishi. Color di tristesa. Riba e waya di coriente mi dilanti tin tres paharito sinta. Un ta bula bay. Noord, e bario di Mitch Henriquez ta parse di ta prepara su mes pa su jegada mas laat. E shelo shinishi ta refleha e tristesa cu ta reina cerca hopi hende na Aruba.
Pasobra Mitch ta jega cas bek awe. No den e forma cu e lo a bin segun su propio plan. Un tata Arubiano cu a bay bishita su yiunan, famia y amigonan na Hulanda. Algo normal cerca un persona cu tin famia na Hulanda. Mitch ta jega como un difunto bek na e isla unda e la nace y crese.
Durante su vakantie Mitch a haja su morto a base di trato violento dor di polis. Den un forma hopi tragico, Mitch ta laga su cara, su imagen y nomber atras den su pais madre Hulanda. Un trato violento graba riba video dor di hopi hende cu a considera esaki como un inhusticia contra un prohimo. Podise e trato brutal cu e imagennan ta mustra nos riba media social a planta un simia cerca e autoridadnan competente cu hopi cos mester cambia den e manera cu polis ta atende cu publico. Podise e trato cu Mitch a haja na man di polis, cu a conduci na su morto lo cambia e forma cu hende ta anda cu otro den e pais aki. Cu mas tolerancia, respet y comprenshon pa e diversificacion den cultura cu por trese nos mas cerca di otro, na lugar di separa nos.
Cada biaha cu mi corda riba e mama di Mitch cu su bela den su man banda di e potret di su yiu den misa di Noord, mi ta imagina mi su dolor. Y mi sa cu awe ta un dolor aun mas grandi ora cu su mama Maria confronta e curpa sin bida di su yiu.
Mitch su mama Maria y demas famia a pidi pueblo pa companja nan den un caminata silencioso na jegada di e curpa di Mitch. E caminata ta sali for di Aerocargo te na Agencia Funeraria Aurora. Laga nos companja un mama y famia den hopi dolor den un forma pacifico. Laga nos resa y canta den e quietud di nos curason pa Mitch su alma sinti nos sosten pa su sernan keri y pa su memoria cu a touch asina hopi hende. 5 or na Aerocargo, pabou di Aeropuerto, nos ta spera cu abo tambe lo t’ey.
Ingrid Werleman, editora Comprondiendo Bida


text:
Sientífikonan ta verwagt ku posibelmente e temporada di orkan akí ta mas aktivo ku e añanan anterior. Sea bon prepará pa esaki. Insufisiente preparashon por pone bo siguridat na peliger durante un kalamidat di orkan.
Informashon èkstra den nos foyeto di orkan i via medionan sosial
Entidat Públiko Boneiru ta duna komunidat boneriano informashon importante. Prepará bo mes pa un tormenta tropikal òf orkan ku e tepnan den e foyeto di orkan. E foyeto akí ta deskribí tambe kiko Entidat Públiko Boneiru ta hasi durante un orkan. Den e foyeto tin tambe e number di emergensia ku bo por yama. Riba nos wèpsait bou di e boton ‘habitante i kombatimentu di kalamidat’ tur hende por wak e foyeto di orkan i download esaki. Den kaso di emergensia semper bo por yama 911. Banda di esei nos ta duna informashon via komunikado di prensa, nos páginanan di facebook (Gobièrnu di Boneiru i Openbaar Lichaam Bonaire), twitter (@OLBonaire) i nos
wèpsait (www.bonairegov.com). Den e medionan akí bo ta haña tep i medida komo preparashon pa un orkan.
E tim di kombatimentu di kalamidat ta para kla pa bo
Entidat Públiko Boneiru tin un tim di kombatimentu di kalamidat ku ta prepará su mes pa un krísis òf kalamidat. Ora ta nesesario nan ta kombatí esaki tambe. E tim di kombatimentu di kalamidat ta regla huntu ku diferente organisashon kiko mester pasa den kaso di peliger durante i despues di un orkan òf tormenta tropikal. Nan ta hasi esaki por ehèmpel ku polis, kuerpo di bombero, dòkternan i kuido di poblashon. Banda di esaki durante un orkan Entidat Públiko Boneiru ta sòru pa shèlter pa hende ku no ta seif mas den nan propio kas.


text:
Ayera directiva di Camara di Comercio a reuni y ey a eligi Monica Kock, abogado conoci den comunidad, como e siguiente presidente di Camara di Comercio. E funcion ta pa un aña largo y pa e prome reunion di directiva na januari 2023 lo mester bolbe eligi un presidente nobo. Ta pa prome bes cu Kock ta na timon di e organisacion, despues cu Omar Tromp a dirigi KVK durante dos termino sigui. El a avisa di trempan cu e no ta reeligibel pa un di tres periodo.
Monica Kock ta encabesa e organisacion precisamente na un momento di hopi reto den nos pais. Gobierno di Aruba ta bou presion enorme di Gobierno di Hulanda pa falta di cumplimento. CAft y COHO ningun tin un bon palabra pa e forma con Aruba ta keda sin cumpli cu acuerdonan firma. Comercio ta sinti falta di liderazgo y guia di parti di gobierno, den hiba nos economia den e rumbo corecto di desaroyo y crecemento.
Como cu na cas mes gobierno no ta capas di tuma medidanan necesario pa contene contagio di Covid-19, ta nota cu Merca mes ta tuma decisionnan pa nos, cu consecuencia cu awor a duna conseho negativo pa Mericanonan biaha pa Aruba. Esey a causa un caida drastico den reservacionnan pa bin pasa vakantie riba nos isla, sea den forma di famia of gruponan grandi. Tur esey ta traduci den menos entrada den nos economia.
Camara di Comercio e ultimo tempo a tuma un posicion neutral y a opta pa keda keto riba un cantidad di desaroyo den nos pais. Cu cambio di presidencia, lo mester midi si lo bin cambio den e actitud y bos cu Camara di Comercio tin normalmente den comunidad.


text:
Den honor di Pride Month, compleho di Aruba Marriott a organisa un sesion educativo y interactivo di ‘Pride Talk’ pa nan asociadonan den Aruba Marriott su Amsterdam Ballroom.
Orador special tabata Miguel Mansur, Erin Croes y Veer Alwani kende a ricibi invitacion pa asina comparti nan experencia personal di con nan a nabega nan trayectoria como un persona LGBTQ+ dentro di nos comunidad, cual sigur a conmove y inspira cada un asociado presente. Endy Croes tabata invitado special como maestro di ceremonia y sigur tambe a comparti informacion valioso a base di su experencianan personal.
Marriott International ta promoviendo diversidad, igualdad y inclusion pa hopi tempo como parti di nan cultura di “We Put People First” y “We Serve Our World” y awo e compromiso ta mas fuerte cu nunca pa asina crea un medio ambiente inclusivo pa tur hende. Eventonan manera esaki ta celebra y mustra e apoyo na e comunidad di LGBTQ+ y alabes extende tur bishitante y asociado e comfortabilidad pa ta nan mes.
Esaki no ta un excepcion pa e compleho di Aruba Marriott. Como parti di Marriott International, Aruba Marriott ta pone prioridad na e luna di Pride pa asina crea conscientisacion y amplia e sosten na e comunidad di LGBTQ+. Adicional, Aruba Marriott a ilumina e entrada di e hotel cu luz colorido representando e bandera di regenboog di Pride pa di cuater aña consecutivo, como tambe a organisa un evento special di Pride Night Brunch y a ofrece gelato decora cu e colornan di e regenboog na Gelato & Co., pa asina amplifica e apoyo na e comunidad LGBTQ+.
Mas di Aruba Marriott:
Aruba Marriott Resort & Stellaris Casino a habri na aña 1995 cu 411 camber. Na aña 1999 a habri Ocean Club cu 311 camber y na aña 2004 a habri Surfclub cu 900 camber. Na tur, e famia di Marriott Aruba ta consisti di mas o menos 1200 empleado den servicio directo. E compleho di Marriott Aruba ta esun di mas grandi den henter Caribe, tanto den cantidad di camber como den cantidad di empleado


text:
ORANJESTAD – E trabounan na Departamento di Impuesto ta sigui avansa cu pasonan firme y sigur, pa asina por cumpli cu tur e contribuyentenan cu ta cumpliendo debidamente cu nan responsabilidad di impuesto. Den e prome mita di aña 2022 a paga un total di 14.2 miyon florin na restitucion na e contribuyentenan riba tereno di inkomstenbelasting.
Restitucion den prome mita di aña 2022
Den e prome mita di aña (januari te cu juni) 2022 tawatin 7.795 caso di restitucion cu a keda realisa, pa cual a paga en total 14.2 miyon florin. E pagonan di restitucion ta toca diferente aña, pero e sumanan mas grandi di pagonan haci ta relaciona cu inkomstenbelasting di e añanan 2017, 2018 y 2019.
Aki ta sigui un bista di e pagonan di restitucion di impuesto den e prome mita di aña 2022.
Inkomstenbelasting di aña 2020
Actualmente Departamento di Impuesto ta trahando riba e cobransanan definitivo di inkomstenbelasting di aña 2020. Esnan cu ta sperando un suma di restitucion y no tin debe di otro impuestonan habri, por spera tambe nan placa riba nan cuenta di banco durante e temporada nos dilanti. En conexion cu esaki ta hopi importante pa percura pa tur debe di impuesto y e informacion di cuenta di banco ta na ordo. Si tin cambio di banco y/of di cuenta, ta recomendabel pa notifica e departamento mesora. Esaki por sosode solamente online via www.impuesto.aw/bankrekeningnummer.
Pa loke ta e cobransanan di aña 2021, ta planea pa cuminsa cu esakinan asina cu e fecha final di 3 oktober pasa. Eliminando asina e constante atraso cu e departamento tawatin e ultimo decadanan.
Cumpliendo cu su contribuyentenan
Como un organisacion di gobierno serio y responsabel, Departamento di Impuesto tin como meta pa cumpli cu su contribuyentenan. E contribuyentenan cu a percura pa nan declaracion di inkomstenbelasting wordo entrega na tempo, cu tin gastonan deducibel y cu a paga pues di mas na impuesto, tin derecho riba pago di restitucion si acaso no tin otro debenan di impuesto habri. Esaki ta mas cu un deber pa e departamento. E tin un prioridad halto. P’esey tambe Departamento di Impuesto a implementa diferente plan di accion pa por elimina e atrasonan den e cobransanan aki y e obhecionnan cu tin pendiente. Ta trata principalmente di atrasonan den inkomstenbelasting caminda a logra elimina esakinan den un forma structura y cu un empeño grandi di su funcionarionan publico.
E contribuyentenan por conta cu Departamento di Impuesto no ta para keto y ta keda mehora y digitalisa su procesonan, pa asina ta mucho mas eficiente y eficaz.
Gerencia di Departamento di Impuesto
9 di augustus 2022


text:
WILLEMSTAD – Despues di e kolorido apertura ofisial djabièrnè último di MCB RBI 2015 tabatin un skema ful di wega djasabra i djadumingu na Tio Daou Ballpark. Sin duda e ekipo di Sta. Rosa Indians a konsolidá su mes na promé lugá den e aktual kampionato ku dos viktoria mas den fin di siman tras di lomba. Primeramente, Indians a gana Van Engelen Giants ku skor di 5-2 tras di pitcheo i bateo un biaha mas di Chris Koeiman. No solamente el a resultá e picher ganador pero a konektá un honron, su di tres temporada. Pa Giants, Jerrick Mathilda a resultá picher pèrdèdó i e mes a bai di 1-1 na bate. E di dos viktoria di Indians a bin kontra di Montaña Abou Rangers ganando ku skor di ?6-4. Picher ganador tabata Siamani Boekhoudt miéntras ku Jaeir Janzen a bai di 2-2. Pa Rangers picher pèrdèdó tabata Kevin Cecilia miéntras ku Ruendly Carolina a bai di 3-3 na bate.
Den otro resultadonan djasabra;
Van Engelen Giants a logra bòns bek mesora di nan promé derota djabièrnè ganando di Sta. Maria Pirates ku skor di 6-2. Picher ganador tabata Crisitien Josefina i e mes a bai di 2-2. Picher pèrdèdó tabata Giovanne Basilia i Steven Zimmerman a bai di 2-2 pa Pirates. Trai Seru Dodgers a logra un viktoria di 13-2 riba Marchena Reds. Picher ganador tabata Ceddanne Rafaela i Richgelon Juliana a bai di 2-2. Picher pèrdèdó tabata Frensley Leito i mihó bateador pa Reds tabata Kevin Leander di 3-2. E ekipo di Brievengat Orioles a logra nan promé viktoria di temporada ganando di Jandoret Braves ku skor di 12-5. Picher ganador tabata Quenci Philipsgous i mihó bateador tabata Gregory Alexander di 2-2. Picher pèrdèdó pa Braves tabata Denverick Martinus i mihó bateador Keiji Lourens di 2-2.
Djadumingu mainta e ekipo di Jandoret Braves tambe a logra nan promé viktoria di temporada ganando di Marchena Reds ku skor di 7-6. Picher ganador tabata Jhonattan Ferreira, Eljian Martina a bai di 3-2 na bate. Picher pèrdèdó tabata Kevin Leander i mihó bateador pa Braves tabata Gharrich Phelipa di 2-2. Seguidamente Trai Seru Dodgers a gana di Sta. Maria Pirates 9-5. Picher ganador tabata Raylison Bentura i mihó bate tabata Richgelon Juliana di 2-2. Picher pèrdèdó pa Pirates tabata Denzel Gregg miéntras ku Nazir Rog a bai di 2-2. Finalmente den e último wega di dia Montaña Abou Rangers a gana di Brievengat Orioles ku skor di 6-4. Picher ganador tabata Maidrickson Brunken i tabatin vários bateador ku a bai di 2-1. Picher pèrdèdó pa Orioles tabata Halim Rosalina i Gabriel van Lierop a bai di 1-1.
Djadumingu e Komishon di RBI 2015 a tuma un momentu pa duna Chairon Isenia un rekonosementu komo esun ku tabata e inisiador di RBI aki na Kòrsou. Miembro di e Komishon, Dennis Dambruck, a entreg’é un kamiseta di unifòrm di RBI 2015.
Pa haña un relato mas amplio i tambe sifranan di e weganan por bai riba rbicuracao.com i tambe Facebook. Kòrda ku semper por sigui e weganan bibu na kas riba kòmpiuter, laptop òf telefon via di gamechanger.com. Djis buska rbi curacao junior i por selektá bo ekipo faborito. Tur esaki ta posibel danki na e patrosinio di MCB i Refineria Isla.


text:
WILLEMSTAD – Pa promé biaha e temporada aki di MCB-RBI 2015, áwaseru a pone ku mester a kanselá weganan. Pa motibu di e pal’i awa ku a kai djasabra mainta tur wega den ámbos divishon, Junior i Senior mester a kada posponé. Miéntras tantu weganan di Senior ya a keda reprogramá pa djaweps i djabièrnè awor den Tio Daou Ballpark. Djadumingu si a logra hunga tur wega programa i e resultadonan tabata lo siguiente.
Den divishon Junior:
Den Junior Sta. Rosa Indians ketu bai invikto ganando 5-1 di Trai Seru Dodgers. Picher ganador tabata Chris Koieman i mihó bateador tabata Siamani Boekhoudt di 2-2. Picher pèrdèdó pa Dodgers tabata Rigchelon Juliana i mihó bateador tabata Nigel Calmes di 2-1.
Montaña Abou Rangers ta gana di Jandoret Braves 7-3. Picher ganador tabata Cliyano Nahr i mihó bate tabata di Jayden Yanes di 2-2. Picher pèrdèdó pa Jandoret tabata Jaleel Bito i tres bateador a bai di 2-1.
Brievengat Orioles ta pasa riba Sta. Maria Pirates 14-7. Picher ganador tabata Halim Rosalina i mihó bate tabata di Jurvensly Tokaay di 3-2. Picher pèrdèdó pa Pirates tabata Giovanne Basilia i na bate Kaeber Rog a bai di 2-2.
Despues di ta atras 6-0 Van Engelen Giants a reakshoná i laga Marchena Braves den tereno 8-7. Picher ganador tabata Arjun Huerta miéntras ku Christopher Balentin a bai di 3-2. Picher pèrdèdó pa Reds tabata Rushenten Tomsjansen i mihó bateador tabata Shandro Benita di 1-1.
Den divishon Senior:
Marchena Reds a kue su promé puntonan ganando 10-3 di Buenavista Nationals. Picher ganador tabata Giorgio Henao Martinez i Carlos Rosario Pena a bai di 3-3. Picher pèrdèdó pa Nationals tabata Jairo Samboe i mihó bateador tabata e mes di 1-1.
Trai Seru Dodgers i Montaña Ariba Yankees ta parti punto 6-6. Mihó bateador pa Dodgers tabata Ajani De Lannooi di 3-2 i Pa Yankees Lilairon Kinburn tambe di 3-2.
Kwartier Athletics a gana pèrta di Trai Seru Dodgers 5-4. Picher ganador tabata Jardel Martina i na bate dos bateador a bai di 2-1. Picher pèrdèdó pa Dodgers tabata Jerson Dometilia i vários bateador a bai d i 2-1.
Weganan reprogramá den divishon Senior den Tio Daou Ballpark:
Djaweps 12 di Novèmber 2015:
6 or pm: Nationals vs. Athletics
Djabièrnè 13 di Novèmber 2015:
5:30 pm Pirates vs. Dodgers
7:45 pm Pirates vs. Reds


text:
KRALENDIJK – Akto di vandalismo a tuma lugá na Plasa Frasisko “Chiku” Goeloe na Antriol. Awe djarason mainta Lupe Martis – Dortalina di Fundashon AVANTI kende ta atendé ku e sitio ariba menshoná a enkontra e lugá destruí. Un òf mas persona sin eskrupulo a kibra i bòltu diferente kos, tira piedra i bòter na e sitio. Loke a sosodé ta un desapunto, mirando ku ta hasi hopi trabou pa tene “Plasa Chiku Goeloe” bunita, pa tur hende por hasi uso di dje. Hopi trabou ta tuma lugá pa desaroyá e sitio, pa por hasi uso di dje, organisá diferente aktividat. Debí na loke a sosodé, ta informá ku ta bai sera e parke momentu ku no tin aktividat den ora di anochi.
Potrèt ta duna un bista loke a topa kuné awe mainta na e sitio ariba menshoná.


text:
ORANJESTAD (AAN): Un caso masha lamentable a tuma lugar diabierna atardi pa mas o menos 3:10, na unda Central di Polis a wordo notifica di un caso di hincamento na Modanza.
Ora patruya a yega na e lugar, a bin topa cu e victima. Ambulance tambe a presenta pa duna asistencia medico na e victima y a transport'e pa hospital.
Recherche a presenta na e sitio pa cuminsa cu e investigacion pa determina kico exactamente a sosode.
Un rato despues, vocero di Polis, Liliana Rasmijn a indica cu polis a detene un total di 8 hoben menor di edad, cu a wordo transporta pa warda di Playa.
E caso ta bao investigacion y situacion di e hoben cu a wordo hinca te cu awo ta stabil.


text:
29 aña di programa “Na drèmpel di fin di aña”
Na Aruba tin un programa masha gustá ku ta hiba di nòmber “Na drèmpel di fin di aña”. Ta trata aki di programa ku ta wòrdu presentá e aña aki, den su di 29 edishon, unda esun ku a bin ku e idea i ketu bai ta kondusiendo esaki ta e konosido lokutora i direktora di radioemisora Magic FM, Erin Croes.
Ta trata di programa ku un i tur por sigui na unda parti di mundu ku bo por ta, ku ta wòrdu presentá riba e frekuensia 96.5 FM, for di Aruba, kual tambe por wòrdu skuchá via Internèt, unda tur aña ta toka un tema. Durante di e programa aki un i tur por kuminsá sinti e ambiente di fin aña, den tur aspekto i prinsipalmente kon e pueblo di Aruba ta selebrá e temporada, unda inkluso ta pone atenshon na agrupashonnan musikal i e ambiente festivo di e fecha di selebrashon di nasementu di Kristu Hesus.
Nos a papia ku Erin Croes, kende no kier a bai den masha detaye splikando di ta un hende ku ta gusta traha den silensio i tampoko kier elogio pa nada ku e ta hasi, i sigur pa su pueblo.
Si el a splika ku ta trata di un konsepto unda el a skohe for di e di dos djabièrnè di luna di òktober, pa kana yega fin di aña. E eskoho pa inisiá ku esaki tur aña for di luna di òktober, ta debí ku ta trata di un luna di grasia, flor, ku yen di splendor, unda e tema di e aña aki ta “The Love for the Peace”.
E programa di aña 2017 lo kuminsá riba djabièrnè dia 13 òktober próksimo, unda lo bai tin un tremendo ambiente na Aruba, inisiando e tradishonal dushi temporada anual, di selebrashon di fin di aña.


text:
Demokrasia? Aki?
DEMOKRASIA? AKI?
Bon siman! Bendishon i Pas na tur esnan ku a kustumbra di lesa mi kolumna. Awe mi ke bai bek na fundeshi di un derechi krusial den kada un di nos su eksistensha i esei ta demokrasia. E pregunta aki a drenta serka mi:
Mr. Scheperboer por fabor splikami kiko ta Demokrasia? Dikon bos di pueblo ta rasoná pero no manera pueblo ke? Mi ta un mama soltero humilde ku ta biba den kas di FKP; tur dia mi tin problema ku mi kas, mi tin problema ku koriente i mi yu su skol. Un situashon hopi tristu. Mi a vota pa mi por haña tur e kosnan ariba menshoná drechá pero ainda gobièrnu ni niun hendeno a yuda mi. Kiko mas mi por hasi?
Danki pa e pregunta, unu ku sigur ta sumamente intresante, laga nos ban wak kiko ta e definishon di demokrasia i despues riba e sirkunstansha ku señora ta bibando aden. Demokrasia ta ta un forma di goberná, “demos” ta nifiká pueblo, i e idea ta pa pueblo manda i goberná; e pueblo ta na mando.
Aki na Kòrsou e pueblo ta representá dor di personanan ku a organisá nan mes, of a wòrdu organisá den partidonan i ta hasi na mes eligibel den un elekshon liber dor di subi riba e lista di un partido.
Partidonan ku ta saka asiento mester forma e Gobièno ku lo representá e pueblo. Un mayoria tin ku traha un koalishon kaminda den un akuerdo di gobernashon nan tin ku bini ku e plan pa e promesanan hasí na pueblo bira realidat. Nan mester ehekutá loke pueblo ta deseá!
Kòrda bon ta 21 hende lo representá pueblo i mayoria biaha ta un koalishon, esta un kombinashon di partido tin ku forma un mayoria pa por tuma desishon; e minoria ta forma oposishon. Funshon di oposishon ta pa kontrolá na un manera konstruktivo un ehekushon korekto. Den temporada di kampaña elektoral tur partido ta hasi promesanan dushi. Pero últimamente señora mes por a ripará ku nada ku a primintí pueblo no a tuma lugá voral e parti sosial (problemanan manera señora a meshoná)
Den nos Areglo di Estado (Staatsregeling) ta pará ku tur hende tin derechiriba un dak riba nan kabes, formashon i un estudio na drechi, trabou, bon organisashon di salu, un bon medio ambiente i ta Gobièrnu mester sòru pa esakinan i no e suidadano mes. Aworaki ta bai tin un elekshon i señora i tur otro hende ku ta biba den situashon sosial asina tin un chèns pa kis nan representante den parlamento, nos órgano mas haltu ku ta representá pueblo i no nan mes.
Señora e palabranan aki mi ta dirigí na bo, no keda sin bai vota pasó kisas bo a keda desapuntá!, skucha i informá bo mes hopi bon i ami tambe lo skucha i informá mi mes bon pasó mi tambe ke pa NOS HENDE NAN bai dilanti soshalmente iami sigur lo duna pueblo mi rekomendashon. Pasó si e pueblo ta bon tur sobra kos ta bon voral nos mester wak pa nos muchanan. Keda pendiente señora i bisa tur hende pa bai VOTA!


text:
Kralendijk – For di 8 di ougústùs 2021 biaheronan pa Hulanda mester mustra un prueba di corona na yegada. E pruebanan di corona ku Hulanda ta aseptá ta e kódigo QR pa e prueba di bakunashon òf un prueba di rekuperashon di papel komo prueba ku un hende tabatin covid ménos ku 6 luna pasá i a rekuperá. Por pidi e prueba di rekuperashon akína departamento di Salubridat Públiko na 0800 – 0800. Hulanda ta aseptá tambe un prueba di tèst di PCR di papel di maksimalmente 48 ora promé ku salida. Promé ku salida biaheronan por hasi tèst na un di e proveedornan komersial na Boneiru.
Awor akí habitantenan di Boneiru ku ta kompletamente bakuná mes por upload e kódigo QR di papel den e coronacheck app. Upload esaki den e coronacheck app ta posibel pa habitantenan di Boneiru ku ta kompletamente bakuná, ku un sédula tambe. Nan ta haña e instrukshon pa esaki riba papel ora nan bai buska e kódigo QR di papel na departamento di Salubridat Públiko. Pa hasi petishon pa e kódigo QR mester traha un sita via 0800 – 0900.
Habitantenan di Boneiru ku aktualmente ta na Hulanda i no tin un kódigo QR, por pidi e kódigo na GGD na Utrecht. Por hasi esaki durante ora di ofisina na number di telefòn
030 – 800 2899


text:
WILLEMSTAD — Manera a primintí ku lo bini ku un di dos edishon i manera grandinan ta bisa “ primintí ta debe”, nos ta kumpli ku esaki speshalmente pa nos atletanan ku ta práktika e deporte di natashon. Landamentu ta un deporte ku hopi dinamismo i esaki kada bes ta keda proba di nobo.
E tim organisadó di “THIS IS IT Swimming Marathon” konhuntamente ku Sport Club Orca Curaçao i Fundashon Pa Nan, lo tene e di dos edishon riba djasabra, 22 di òktober 2016 na Pisina Bennie Leito na Rif.
Preparashon di parti di e komishon ku lo bai organisá e máratòn ta den gran forma. Nos ta invitá tur klup di natashon meskos ku aña pasa, pa partisipá na e evento aki pa kompetí i pa rekreá. Keda pendiente pa nos boletin nan ku lo bai trese informashon riba konstelashon di kada tim.


text:
DESPUES DI TRABOUNAN DESPLEGÁ NA E KONTEINER NAN NAN LO BAI STADION DI RINCON
KRALENDIJK — Konteirnan di FFB ta kompletamente kla pa asina nan por wòrdu uzá den stadion Antonio Trenidad. Ta trata aki di 3 kònteiner ku a keda konvertí den un bar, un kushina i baño. Esaki nan a ser transportá pa stadion di Rincon awe mèrdia bai kue atardi. A hasi uzo di kran pa hisa e kònteiner nan i buta nan riba trailer pa asina nan wordu transporta pa Rincon. E toilet nan mester keda konektá ku pipa di awa i naturalmente afvoer pa asina eta full den servisio.
FFB ta sigui traha na bienestar di e deporte di futbòl aki na Boneiru.


text:
WILLEMSTAD — Djaluna último, funshonario di GGD huntu ku personal di FDDK, a tuma muestra di e awa di Pisina Enith Brigitha pa por hasi tèst despues di a hasi limpiesa na e pisina; esaki, despues ku algun antisosial a vandalisá nos pisina.
Djaweps 15 di yüni mainta a drenta e bon notisia ku e resultado ta perfekto i konsekuentemente, for di djaweps mèrdia a reanudá tur aktividat bèk na e pisina.
FDDK ta gradisí su personal, CUROIL i tur demas persona ku di un òf otro manera a yuda pa Pisina Enith Birgitha por ta operashonal bèk den menos tempu posibel.


text:
Ora hende a perde paraiso, el a haya e tarea pa pone comunidad funciona a base di trabou. Adam y Eva a pone hende perde e beneficio di por biba sin ningun preocupacion pa mantene nan mes na bida.
Na careda nan mester a cuminsa traha paña pa nan bisti, busca cuminda pa nan come y un luga pa nan biba. Nan responsabilidad basico pa traha pa sostene nan mes, a cuminsa na e momento y ta e prome herencia cu un hende ta ricibi ora e nace.
Trabou ta dicidi pa sobrevivencia di hende y comunidad, cu awe mester reconstrui su actividadnan di produccion pa garantisa cu miembronan di comunidad por mantene nan mes na bida y tin e forma pa paga pa su cuminda, pa tur su gastonan personal incluso su cuido medico den e pandemia actual.
Na momento cu Covid-19 a paralisa produccion humano, paisnan mester a busca forma pa reemplasa trabou temporalmente. Pa haci esaki Gobierno mester a uza fondonan pa sostene fuente di trabou.
Gobierno Wever-Croes a entrega yudansa financiero na e fuente di trabou, cu ta comercio cu a keda sin e entrada cu normalmente economia como productor di placa pa un pais y su ciudadanonan ta genera.
Esaki ta mustra riba e realidad cu ta comercio ta e alma di economia. Comercio, cu ta liber na paisnan democratico manera Aruba.
Pa medio di e proceso comercial, economia ta haya contenido. E empresario ta presenta capital y bon maneho di su compania. E empresario tambe ta trahado. Si un empresario no traha, su negoshi ta kibra.
E empresario ta negosha den productonan, cu ta produccion di trabou di trahadonan cu ta empresario, pasobra e trahado ta bende su trabou cu e empresa cu ta paga cu un salario.
Mescos cu un hende no ta cumpra un articulo cu no ta bon den un tienda, un empresario tin e derecho pa rechasa mal produccion di un trahador.
Trabou ta dicidi riba entrada di un pais, cu ta trabou di Gobierno, cu mester atrae trabou pero percura tambe pa e empresanan cu e atrae, por mira bon resultado di nan inversion cu ta nan produccion pa e pais.
Ora un compania establece na un pais, e trabou di inversionista ta cuminsa pa e inversionista por paga su mes, paga su trahadonan y keda cu placa pa e negoshi no kibra. Si e inversionista establece su mes na un pais, cu ta kibra su negoshi, e mester cera su porta.
Aruba ta den e proceso di recuperacion, cu ta nifica cu mester normalisa e produccion nacional pa medio di trabou di parti di empresa y trahado.
E periodo 1 di Mei 2021 pa 1 di Mei 2022, mester bira pues responsabilidad di Gobierno pa aumenta e cantidad di empresa productivo loke lo aumenta cupo di trabou, cu lo depende di e responsabilidad di empleadonan cu ta entrega trabou como e producto cu nan ta bende cu companianan.
E calidad di e trabou cu ta wordo entrega door di empleadonan ta dicidi si Aruba lo por funciona como paraiso pa personanan cu pa impedimento legitimo manera salud y edad, no por participa na produccion economico.
Futuro pues ta depende di bon trabou colectivo di un comunidad.


text:
'Sweet Love' e próksimo pa Brian D
Brian Dekkers definitivamente no tin mester di niun introdukshon, e siman aki e hóben kantante a laga su fanátikonan disfrutá di un ‘sneak peak’ den show di Ruvette Dirksz, na Direct 107. E kansion ‘Sweet Love’ tin un reaggea groove ku ta konta di un historia amoroso ( I want to make love to you...). Mas na fin di siman siguidónan riba Brian su Instagram tambe a risibí un ‘sneak peak live’. Manera ta ampliamente konosí e kantante awor ta produsiendo muchu mas den direkshon di ‘inspirashon’ ku ‘religion’. Di akuerdo ku su propio deklarashonnan, e ta sinti su mes mas na kas produsiendo di e forma ei. E mas resiente kansion di Brian D huntu ku Dayo, sigur a laga fanátikonan komprondé e direkshon ku e hóben kantante i produktor ke hiba su músika.


text:
Kralendijk, 06di mart 2020 –Gerensia di Bonaire International Airport (BIA N.V.) ta investigando kon Aeropuerto Flamingo por desaroyá su mes mas mihó pa den futuro tambe keda desplegá e ròl krusial di motor di ekonomia boneriano. Gerensia di BIA a duna NACO, un ofisina ku ta spesialisá den diseñá aeropuerto, e tarea pa aktualisá e plan maestro eksistente, teniendo kuenta ku e Plan Stratégiko pa Turismo, e konsepto di Blue Destination, kresementu di poblashon i e determinashon i ambishon di Kolegio Ehekutivo pa desaroyá ekonomia na un manera sostenibel ku preservashon di naturalesa i kultura.
Alternativa
Den e próksimo lunanan NACO ta eksplorá tres alternativa. Esun promé: Trasladá aeropuerto pa e área pegá ku e toren di kontròl i kazèrne di kuerpo di bombero aktual. Esun di dos: Amplia e aeropuerto eksistente ku un terminal nobo pa tráfiko internashonal. Esun di tres: Mantené e aeropuerto eksistente pa tráfiko interinsular i konstruí un terminal nobo ku plataforma pa tráfiko internashonal so. Na luna di yüli ta presentá e resultadonan na Kolegio Ehekutivo. Mesora despues di verano ta sigui un tanda ekstenso di partisipashon kaminda no solamente ta tende e partidonan ku ta direktamente enbolbí, pero ta bai invitá pueblo i organisashonnan sosial tambe pa durante enkuentronan habrí duna nan opinion i yuda pensa tokante e plannan. Ta e intenshon pa promé ku fin di aña hasi un eskoho definitivo pa un di alternativanan. Despues di esei ta elaborá e plan mas aleu, kaminda ta investigá tambe e aspektonan relashoná ku medio ambiente. Despues di e destaho públiko i ehekushon di e trabou segun ekspektativa den kurso di aña 2026 por tuma e aeropuerto nobo den uso.
Duradero pa futuro
Despues di su entrega na aña 2026 e Aeropuerto Flamingo renobá lo kumpli ku tur eksigensia internashonal ku nos aeropuerto mester kumpli kuné, tantu pa loke ta trata kapasidat, efisiensia, komodidat pa pasahero, siguridat i sostenibilidat. E ora ei nos aeropuerto lo ta prepará pa e kresementu ku nan ta spera di turismo, tráfiko komersial i tambe tráfiko interinsular. Un grupo di guia bou di presidensia di gezaghebber Rijna ta monitoriá henter e proseso. E grupo di guia ta konsistí di entre otro diputado Tjin Asjoe i representantenan di e ministerionan di Infrastruktura i Maneho di Awa i di Asuntunan Interno i Relashonnan den Reino. E grupo di guia aki ta duna konseho na Kolegio Ehekutivo i e ministernan.
Teknologia
Renobashon di Aeropuerto Flamingo ta bai mas leu ku solamente e terminal i e plataformanan, segun e CEO di BIA, Jos Hillen. “Nos ta wak e teknologianan mas nobo pa alsa komodidat di pasahero, por ehèmpel pa medio di minimalisá kareda largu di hende ku ta warda ora di ‘check in’i na imigrashon. Tambe na momentu di elaborashon di e plannan nos ta duna hopi atenshon na sostenibilidat, tantu pa loke ta trata eskoho di material di konstrukshon, komo e aktividatnan diario na aeropuerto. Pa medio di e proseduranan di bulamentu di avion nos ta boga pa redukshon di molèster di sonido. Tambe nos ta investigá ámpliamente eventual efektonan riba nos medio ambiente, pasobra nos no ke kousa daño na naturalesa”. Gerensia a informá Kolegio Ehekutivo den su kalidat di akshonista di BIA N.V. i Kolegio Ehekutivo ta bai di akuerdo ku e atendementu proponé, kaminda mas lat den e aña aki banda di interesadonan ta bai konsultá tambe ku komunidat.
Pa mas informashon: Jos Hillen, tel. (599) 717-5600 ekst. 260 òf (599) 717-5600 ekst. 242


text:
S.V.G.A. ta abreviacion pa Stichting voor Verstandelijk Gehandicapten Aruba, un fundacion sin ningun intencion lucrativo. E ta un fundacion pa mucha y adulto cu limitacion intelectual. Nos ta ofrece educacion special, fysiotherapia, logopedia y terapia profesional. S.V.G.A. a diseña e programanan special pa educa e muchanan y adultonan, cu lo ta di importancia y util pa cada etapa di nan bida. Specialista y educadornan diploma y cualifica a deseña e programanan. Nos tin den nos servicio logopedista, psicologo, ortopedagogo, trahadora social y educador fysico. Tur esaki ta danki na donacionnan di comunidad y ayudo di gobierno di Aruba.
S.V.G.A. tin bao su maneho un scol special (ZMLK) y departamentonan pa educa e clientenan segun edad y/of nivel intelectual. Nos website ta ofrece informacion pa tur cu ta interesa den e trabao di S.V.G.A.


text:
KRALENDIJK – Lider di frakshon di MPB Elvis Tjin Asjoe ta haña ku Boneiru tin hopi potensial turístiko. E produkto turístiko ta hopi mas amplio ku mayoria di hende ta kere. E ta bisa esaki despues di a hasi un kaminata djadumingu huntu ku Grupo Chantiwawa den e region di Saliña di Tam. Den e grupo tabata presente tambe dos dama klave den e área di protekshon di naturalesa marino, den persona di Kalli de Meyer i Sabine Engel.
Chantiwawa tabata ke pa e partisipantenan mira ki tesoro Boneiru tin skondí den su naturalesa riba tera, loke bon presentá na turista ta un produkto interesante i atraktivo.
Tjin Asjoe, kende tabata te ku fin di aña tabata diputado enkargá ku turismo, a keda impreshoná pa loke el a mira i tende durante e kaminata aki. “Tabata algu úniko. Mi no tabata konsiente ku nos isla tin lugá bunita asina. Na mi opinion, na promé lugá nos mes hendenan, ku konosé e isla aki mihó ku kualké otro hende, mester probechá di e oportunidat pa organisá asina yamá ‘hiking-tours’ den e áreanan ku Chantiwawa ta eksplorá tur djadumingu.”
Di akuerdo ku e konsehal, Boneiru ta mundialmente konosí pa su bida bou di laman. Míles di sambuyadó ta bishitá e isla tur aña pa disfrutá dje tesoro aki bou di laman. “Pero Boneiru tin muchu mas ku esei, manera mi mes a mira durante e kaminata ku Chantiwawa. Inkreiblemente bunita. Esei mi por sigurá despues di djadumingu.”
Tjin Asjoe ke stimulá nos mes hendenan pa probechá dje oportunidatnan úniko aki. Di su parti e ke duna tur aporte pa inisiativanan pa stimulá partisipashon di e boneriano den tipo di aktividatnan asina. Boneiru mester amplia i diversifiká su produkto turístiko.


text: Ex minister Benny Sevinger ta bisa awe, hungando pa loco, cu e no sa cu el’a duna su intimo amigo Sussebeek asina hopi tereno. Segun Benny e no ta mira nomber, e no ta lesa papel, pero just firma. Pues, Benny kier tira tur culpa riba Sussebeek. Piet Sussebeek na su turno a bisa huez, cu e lo no contesta ningun pregunta. Huez a haci Sussebeek mas di 10 pregunta, pero el’a keda para riba “no ta no”, e no kier contesta huez. El’a bisa si cu el’a contesta landsrecherche 3000 pregunta y esey pe ta suficiente. El’a bisa cu por lo demas, su abogado lo atende cu huez. Pues, mientras Benny a benta culpa riba Sussebeek, Sussebeek a dicidi di no contesta huez. Generalmente tur hende por constata un wega di hende loco. Di berdad Benny ta kere cu huez ta kere cu e no tabata sa? Den caso di Roberto Rincon, el’a bisa cu e ta lesa tur papel. Awor e no ta lesa papel, pero firma si.


text:
DEPORTE | INTERNATIONAL – Weganan di La Liga Santander a continua den fin di siman unda cu ultimo wega di diadomingo tabata entre Real Madrid y Celta Vigo.
Real Madrid a mira accion atrobe den Santiago Bernabeu despues cu e tabata cera pa renovacion y awor a keda cla pa wega di futbol. Celta Vigo no a inicia e campeonato akin a e mihor manera ya cu tin acumula solamente 1 punto y ta na di 18 lugar riba tabla di posicion mientras cu Real Madrid tabata tin 7 punto na comienzo di campeonato.
Celta Vigo den e wega aki a subi cu hopi animo y na di cuater minuut di wega ta bay ariba cu score di 1-0 despues di fayo den defensa di Real Madrid, gol a wordo anota pa Santi Mina cu asistencia di Iago Aspas.
Despues di e gol aki Real Madrid a pone presion di biaha pa busca manera di empata e wega y tabata na di 24 minuut, Karim Benzema ta empata e wega 1-1 cu asistencia di Federico Valverde. Real Madrid a sigui pone presion, pero na di 31 minuut tabata Franco Cervi ta duna Celta Vigo ventaha un biaha mas den e wega aki haciendo e wega 2-1.
Asina tambe prome mitar a bay den descanso cu score di 2-1 na fabor di Celta Vigo. Den di dos mitar, apenas 1 minuut di wega, Real Madrid ta empata e wega aki un biaha mas cu un tremendo gol di cabez di parti Karim Benzema.
E gol aki a cay manera baño di awa friew pa esnan di Celta Vigo y Real Madrid a tuma rienda di e wega, na di 58 minuut, Vinicious Jr. ta haya un tremendo pase for di Karim Benzema cu ta usa su velocidad pa laga defensa y deposita e bala den net pa haci e wega 3-2.
Na di 72 minuut, Eduardo Camavinga kende a debuta cu Real Madrid ta logra un debud di soño ora cu e ta anota di 4 gol pa asina practicamente sentencia e wega cu score di 4-2. Na di 87 minuut, Real Madrid ta haya un tiro penal na su fabor y aki Karim Benzema ta logra anota su di tres gol di e wega pa asina haci e wega 5-2 na fabor di Real Madrid. Asina tambe e wega a termina cu score di 5-2 na fabor di Real Madrid cu ta yega 10 punto, mientras cu Celta Vigo ta keda na di 18 lugar cu solamente 1 punto.
Resultado di otro wega tabata entre Espanyol y campeonnan di aña pasa Atletico Madrid y aki Atletico Madrid ta gana cu score di 2-1, Valencia ta gana Osasuna 4-1 y Real Sociedad ta gana Cadiz cu score di 2-0.


text:
ORANJESTAD – Eksperto di cyber Erik Jan Koedijk ta avisá ku diferente organisashon vital na Aruba ta kore peliger pasobra nan seguridat di ICT no ta na òrdu. Otro eksperto di seguridat na e isla ta ninga esaki. Ken ta Koedijk? I pakiko e ekspertonan di cyber arubano ta rabiá kuné?
Un kantidat di organisashon masha importante na Aruba ta kore peliger innesesario pa atake di cyber, a sali for di e investigashon di Koedijk. Ta trata di kompania di awa, elektrisidat i telekomunikashon, pero tambe e propio Servisio di Seguridat, Ministerio Públiko i NCTVI. Ta trata di seguridat básiko di email i sistema di web ku hopi bia no ta ba òrdu, Koedijk ta bisa. Algu ku ta peligroso, pero por solushon’é fásil tambe.
Koedijk tin algun aña kaba ta bini Aruba i otro isla pa duna training tokante seguridat di cyber. For di dia ku el a anunsiá su investigashon, ekspertonan lokal ta iritá, asina Ret Karibense ta eksperensiá. Nan ta ‘not amused’, algun di nan asta ta rabiá i ta haña ku e ta kousa pániko pòrnada. Koedijk ademas lo ta hasi Aruba un blanku pa hacker. I ku esaki espesialmente e ke promové su propio kompania, ta sali for di e reakshonnan.
“Mi no ke parse un òf otro makamba ku sa tur kos mihó. Na Hulanda tambe nos tin un kaminda largu di bai. Pero mi ta dirigí mi mes riba Aruba, pasobra durante un masterclass aña pasá un hende a puntra mi: bo por bisa algu tokante di e estado di organisashonnan na Aruba, pasobra a hack nos hòspital kaba. Espesialmente gobièrnu, organisashonnan vital ku nos komo siudadano mester komuniká ku nan. Mi a primintí di hasi esaki na mart i ta esei mi a hasi”, Koedijk ta splika.
Ret Karibense a mira su investigashon i despues, ku e resultadonan, a bai skucha tur dos banda serka dies di e 25 organisashonnan ku a investigá. E organisashonnan ku a investigá a haña e oportunidat algun siman pa sera e buraku di seguridat, promé ku a publiká.
Na ofisina serka Ofisina Nashonal Sentral di Kombatimentu di Terorismo, Seguridat i Interpol
I kiko e servisio di gobièrnu ku mester protehá Aruba kontra di atake di cyber ta haña? Na e ofisina di Nationaal Centraal Bureau Terrorismebestrijding, Veiligheid en Interpol (NCTVI, Ofisina Nashonal Sentral di Kombatimentu di Terorismo, Seguridat i Interpol) ta ninga e ponensianan di Koedijk redondamente. Un taskforce di cybersecurity a bini huntu espesialmente pa duna Ret Karibense un reakshon.
E taskforce ta un grupo basta nobo di eksperto ku ta interkambiá informashon konfidensial tokante menasa di cyber, atake di cyber, kriminalidat di cyber i solushon”. E ta un koperashon públiko-privá, pasobra mayoria di e konosementu ta pafó di gobièrnu, direktor di NCTVI Dolfi Richardson ta splika.
E konklushonnan di Koedijk nan ta pone un banda komo ‘no ta bèrdat, ta eksagerá, di riesgo abou, i unabes t’asina ku nos no por segurá tur kos’.
“Nos tin tur kos in place. Kisas un kos nos no a hasi, loke e (Koedijk, red.) a bisa, pero esei no ta importante. E base tei sigur i mas”, Giovanni Tromp ta bisa, hefe di ICT di e kompania di awa i energia WEB. “Kasa sekònde ta ataká nos sí. Esakinan por ta mucha ku ke hasi wega i hacker serio. Ta trata si nan por drenta mas hundu den e sistema i esei niun ora no ta bai asina fásil manera su investigashon ta bisa.”
‘Kada sekònde ta ataká nos si, pero no ta fásil pa drenta’
Giovanni Tromp, hefe di ICT di e kompania di awa i elektrisidat WEB
Manager di seguridat di informashon di e kompania di telekomunikashon Setar, Paul Elens, ta kompartí e opinion ei. “El a usa tèst ku ta masha fásil i públiko. Nos a mir’é drenta, pero esaki hopi bia nos ta pèrmití èksprès. E ora ei nos ta guia e hacker pa un kòmchi di honing, un trampa, pa sigui nan moveshonnan. Pero esakinan no ta kondusí na nada i nan no por drenta mas hundu sigur sigur.”
Henter Aruba pa internet ta dependiente di e monopolista Setar. Eelens ta bisa ku e kompania ta invertí hopi i strukturalmente den seguridat di cyber. “Nos tambe ta mira e trend meskos ku na sobra di mundu e atakenan ta bira mas grandi i mas hopi. Serka nos ta trata di 50 mil pa 100 mil pa luna. Un kuart te un terser parti ta atake di bòt riba nos sistema di internet.”
Na kaminda pa e guera na Ukraína Setar a monitòr moveshonnan èkstra grandi kaba di atake di cyber. I espesialmmente atake di cyber di spònser pa estado, den e kaso aki anto gobièrnu di Rusia, ta hasi paisnan i Aruba tambe vulnerabel. Pero pakiko hacker lo haña Aruba interesante, komo isla chikí?
‘Aruba no ta un isla, ta milisekònde ta separá nos riba internet’
-Paul Eelens manager di seguridat di e kompania di telecom Setar
Eelens ta mustra e submarine cable map. ‘Aki bo ta mira ku Aruba no ta un isla. Nos ta milisekònde for di otro riba internet. China for di unda tambe ta sosodé hopi por ehèmpel ta riba 0.2 sekònde. I e bòtnan ku ta ataká no ta diskriminá.
Richardson ta añadí: “Hopi bia nos tin e inklinashon pasobra nos ta asina chikí, di kere ku: tur e kosnan aki ta leu for di mi kas. Pero nos ta lubidá ku nos ta pertenesé na Reino i e sí ta posishoná den mundu komo importante geopoltíkamente.”
E kòmbersashon den e ofisina stail di FBI mas i mas ta bai den direkshon di e menasa di seguridat nashonal arubano na man di kriminal di cyber i aktornan di estado. Ora sigui puntra un tiki, Richardson ta atmití di NCTVI: Kriminalidat di cyber ta den tòp 3, pues e mester haña e prioridat di mas haltu.
Seguridat di cyber tin prioridat kumbre pa polítika arubano?
Richardson ta splika ku na 2016 a kuminsá ku seguridat di cyber. E kompania di investigashon Hulandes TNO tabata e lider, i lo a hasi un midimentu di sero i a tene un simposio di konsientisashon. E ora ei a bini un kambio di gabinete i tur kos a para.
“Den e último término di gobièrnu (gabinete Wever-Croes I) nan ker a promové e-government. E ora ei nos a bisa ku esaki por solamente si traha na seguridat di cyber tambe”, Richardson ta bisa.
For di su relato ta sali ku hopi ta den e fase di plania ainda: un maneho nashonal, pero tambe legislashon ku ta pone ku organisashonnan ta obligá di mèldu atake di cyber. Algu ku hopi bia pa motibu di daño di reputashon nan no ta hasi. Ademas NCVTI no tin outorisashon. Ta p’esei e taskforce aki puramente a base di boluntat i konfiansa ta kompartí informashon, Richardson ta bisa.
Ainda mester sosodé hopi pero bo no por kompará nos ku Hulanda.
-Dolfi Richardson, direktor di NVTVI
Ademas, kon seif bon mirá gobièrnu i otro organisashon importante ta. Niun hende no sa. Pues pa esaki mester hasi midimentu di sero ainda. Tambe mester bini un konseho nashonal di cyber bou di presidensia di e minister di Asuntunan General i mester bini espesialmente mas sèn. “Nos a haña algu, porfin awor ku e presupuesto nobo. Pero pa lansa e plan nashonalmente, mester di hopi mas”, segun Richardson.
Tòg e no ta haña ku Aruba a kuminsá lat. “Nos ta nèt na tempu i sí, ainda mester sosodé hopi.Pero ya, bo no por kompará nos ku Hulanda, òf Merka, nan ta kana dilanti mundialmente.”
‘Siudadano mester por konfia ku nan no ta bira víktima’
Bèk pa e investigashon di Koedijk ku ta konkluí ku gobièrnu i hopi kompania vital na Aruba, entre nan tambe banko, no tin e base na òrdu. “Kaminda ta ferwagt di siudadano ku nan mester regla kos digitalmente. Nan mester por sali for di e punto di bista ku nan no por kai víktima di e mesun organisashonnan, tòg?”. Koedijk ta haña.
Kompania di elektrisidat Elmar ta keda ariba ku nan si ta ofresé nan klientenan seguridat cyber. “Nos ta garantisá esaki”nan manager di IT Alfred Croes ta bisa. “Sí, bo no mester mir’é asina, pasobra bo no por garantis’é kompletamente”, Richardson ta reakshoná lihé riba esaki.
Setar ta splika ku nan ta kategorisá e menasanan na man di riesgo i impakto. “Mayoria di e medionan ta di protehá nos ‘prendanan’. Riba number 1 tin pará, para atake ku tin e impakto mas grandi riba nos usadónan. Nos no por filter tur hende tampoko, pa motibu di privasidat, i nos demokrasia. Sino nos lo a bira un diktadura” Eelens ta bisa.
Eelens tokante e investigashon di Koedijk
E prekupashonnan tokante e publikashon aki ta keda, asina a sali na kabamentu di e entrevista ku taskforce. Pasobra ounke e partidonan ta keda ripití ku Koedijk su investigashon ta bisa tiki di nan seguridat di cyber, nan ta kibra kabes sí pa e daño eventual pa motibu di publikashon.
“Ta manera bo ta atvertí den bario ku serka bo bisiñanan tin un bentana bieu kibrá. Bo ta invitá ladron”, Eelens di Setar ta bisa. “No ta bon pa Reino, nos ta paresé riba e pantaya di e grandinan di mundu sin tin nodi. E mensahe ei si nos ke duna bèk, ku e por trese mas trabou pa NCTVI”, Richardson ta konkluí.


text:
WILLEMSTAD — Djasabra 23 di mei binidero ta dia ku CONCACAF a nombra dia di futbòl pa dama. Federashon di Futbòl Kòrsou komo miembro di CONCACAF tambe lo tuma parti na inisiativa di CONCACAF aki dor di organisá un torneo di 5 kontra 5 pa mucha muhénan di kategoria U-15 (bou di 15 aña) i pa mucha muhénan di 16 aña bai ariba.
E biaha aki ta e promé bia ku CONCACAF lo organisá e dia di futbòl pa dama aki i ta e intenshon pa esaki tuma lugá tur aña di nobo. 27 miembro di CONCACAF lo partisipá na e dia pa futbòl di dama aki i tur pais lo organisá aktividatnan en konekshon ku e dia aki.
CONCACAF ta spera ku e dia pa futbòl di dama aki lo yuda promové futbòl pa dama i ku e lo enkurashá mas mucha i hende muhénan pa partisipá na e deporte aki i krea un laso entre tur e organisashon nan partisipante.
FFK a traha un plan di 4 aña pa promové futbòl pa dama i den kuadro di e implementashon di e plan aki FFK ta organisando diferente aktividatnan pa futbòl hubenil pa dama pa pone un base amplio den futbòl pa dama aki na Kòrsou. Pareu ku esei, ta reklutando damanan talentoso pa forma selekshon nan ku lo partisipá na torneonan internashonal. Aktualmente e selekshon di dama di kategoria U-20 (bou di 20 aña) ta den preparashon pa bai representá nos den e Kampionato di U-20 pa dama di ‘Caribbean Football Union’ (CFU).
E torneo di 5 kontra 5 lo tuma lugá riba tereno di FFK (U-15) i den stadion di SUBT (16+). Ámbos torneo lo kuminsá 9or di mainta. FFK lo sòru pa e transporte di e mucha muhénan di e diferente skolnan ku a inskribí pa partisipá ku e ekiponan ku nan mes a forma.
Pa mas informashon di e aktividatnan ku FFK lo organisá por bishita nos site; www.ffk.cw i ‘like’ nos página di Facebook; Federashon Futbòl Kòrsou i asina keda na altura di desaroyo pa loke ta trata futbòl pa dama. Pa informashon di futbòl di dama spesífiko por bishita e página di Facebook; Live Your Goals Curaçao.
FFK kier a invitá hinter e pueblo di Kòrsou pa bin presensia e dia aki. Sali un ratu ku bo famia i bin disfrutá di e dia di futbòl pa dama aki i mira kiko tur nos dama nan tin aden.


text:
KRALENDIJK – Boneiru tin su federashon di futsal ku a keda fundá luna pasá.
Federashon Futsal Boneiru BFF ku ta Bonaire Futsal Federation, a keda fundá ofisialmente dia 9 di òktober 2020, esaki ku presidente sr. Bernoullis Ranis huntu ku su otro miembronan di direktiva di e federashon.
E federashon tin su statuto i su miembronan di direktiva ku ta karga e federashon aki. Meta ta pa promové e deporte di futsal den su totalidat riba nos isla, tambe pafó di nos isla.
Mui pronto lo trata na logra yega i organisá e klupnan di futsal di Boneiru pa nan forma parti di federashon komo miembro ofisial.
Pa yuda e federashon ku esakinan, fin di siman pasá tabata di bishita na Boneiru, e presidente di CONCAC ku ta e federashon di futsal di Norte Amerika, Sentro Amerika i Karibe, e boneriano bibá na Kòrsou, ku ta sr. Wilfrido Coffi.
Sr. Wilfrido Coffi bibá na Kòrsou, ta tambe e sekretario di e federashon mundial di futsal, tambe presidente di e federashon di futsal di Kòrsou.
E tabata na Boneiru riba invitashon di e direktiva di BFF pa yuda ku informashonnan i guia na e direktiva nobo aki den futsal ku tur loke ta regardá funshonamentu di e federashon mas mihó i mas òptimal posibel.
Sr. Coffi lo sostené e direktiva di e federashon nobo aki di Boneiru ku tur e informashonnan i guia nesesario pa e federashon lanta para riba su pianan.
E federashon tin un direktiva dinámiko ku hendenan ku ya a yega di traha den federashonnan i hasi esaki na satisfakshon tambe ku éskito.
Nan tabata tambe deportistanan ku konosé loke ta deporte i tambe futsal, pa por hiba un bon maneho den e federashon. Durante sr. Coffi su bishita fin di siman pasá, nan tabatin diferente reunionnan, diferente enkuentronan, pero tambe a bai fèlt pa pasa den e reglanan i laga e miembronan di e direktiva di BFF, sera konosí mas mihó i di aserka ku e reglanan di futsal.
Notaris mr. Kenneth F. Arends, a instalá e direktiva.
Direktiva.
Bernoullis Ranis Presidente.
Hans Els Visepresidente.
Jarmilla Roosje tesorero.
Magnus Piar jr. sekretario.
Nymphette Josephia miembro.
Mickey Winklaar miembro.
Maudimar Quandus miembro.
Tur esnan den e direktiva ta hopi entusiasma ku e federashon i tei traha pa logra e meta ku ke logra ku e deporte di futsal aki na Boneiru.
Riba potrèt por mira algun miembro di direktiva di BFF ku ta para pa Bonaire Futsal Federation.


text:
Departamento di Rijbewijs ta cuminsa cu examen practico diabierna 10 di juli
Macuarima Aruba: Cuerpo policial kier a informa cu entrante diabierna 10 di juli 2020 , departamento di rijbewijs ta cuminsa cu examen practico. Conforme cu e reglanan di DVG departamento di rijbewijs por cuminsa cu e examen practico . Departamento di rijbewijs kier a enfatisa cu nan mes lo tuma contacto cu esnan cu ta pending pa cu e examen practico. Esaki ta conta pa e beursalen nan tambe. Tambe ta haci un apelacion pa cada persona cu bin sea pa examen of pa otro servicio di rijbewijs pa bin cu nan mondkapje. Poco poco nos ta adaptando na e normal nobo y asina brinda e servicio optimal pa nos comunidad.


text:
Art Fashion tawata sigur uno inolvidabel! Un anochi yena cu moda, arte y musica, unda diferente artista a uni y ilustra nan talento den arte, creatividad y conscientisacion. E tema e aña aki tawata “Speak up”. A presenta temanan riba diferente topico manera; Discrimination, Women Empowerment, Mental Health, Body Shaming, e situacion na Venezuela y mucho mas.
E motibo pa haci un “moda cu un causa” ta pa trece mas conscientisacion den nos comunidad. Ta bon pa nos como ser humano wordo recorda kico ta pasa rond di mundo. Di e forma aki por habri wowo pa realidad, por crea mas conversacion, intercambia opinion y stimula un y tur pa conscientemente para pa un causa.
Di comienso te na fin e publico a gosa di entretenimiento tremendo di diferente show di diseñador di moda como tambe cantante manera Lily Rogers. Presentacion escenico tawata na encargo di Freddy Montoya.
Loretti Design a presenta su coleccion titula BOLD. Tawata trata di un concepto unda acesorio moderno, oversized cu hopi detaye a forma un coleccion perfecto pa e ser feminino clasico y moderno.
Diseñadora di hoya Gloria Filiciana a crea cu su tema “sustainability” un colection bunita unda prendenanan tabata traha na man y ‘Eco-friendly’ . Un creacion nechi cu a atrae di leu.
Maria Magdalena Gonzalez a sorprende tur hende cu su presentacion yama “Un grito de esperanza”. Un show impactante cu a representa e realidad di e situation na Venezuela, ilustra di manera artistico, creativo pero alabes emocional.
Elle Juelz tambe tawata un di e puntonan culminante di e anochi di Art Fashion. Di ora su show a cuminsa te na final ela logra capta atencion di esnan presente. E coleccion tawata atractivo, femenino combina cu elementonan di moda urbano. E musica, energia di e modelonan y video a completa e show y su mensahe di ‘women empowerment’.
Cu su show titula ‘No na discrimicion’ Solo by Ronchi de Cuba a celebra su 30 aña di existencia den moda na Aruba cu un coleccion espectacular. Na un forma hopi creativo a sa di combina fotografia di Anuar Habibe, Damilice Mansur y David Troeger riba tela den varios diseño impactante. Algo sumamente bunita y unico. E favoritonan cu a resalta tawata e shimis cu e capel di Alto Vista y e bachi di homber cu e fotografia di un meneer para cu un background di yerba berde.
Companianan manera D-Shop, Kate Spade y Aldo Shoes tambe tawata presente. Aldo Shoes a ilustra differente sorto di sapato ilustra cu arte representando e tema di “body shaming”; topico unda ta huzga forma di curpa di e hende muhe.
Zhuzhed by Ali a hasi un tremendo trabou cu e styling di D-Shop su coleccion di paña pa hende homber y muher. Durante su show por a admira diferente combinacion y styling di paña. Tawata e proposito pa mustra cu tur hende por bisti na nan manera y por ta orguyoso di nan size, estatura y color.
E diseñadora local cu fama internacional, Gigliola tambe tawata presente na Art Fashion pa ilustra su coleccion di moda mas recien. E tawata moderno y deportivo, algo diferente pa tur esnan cu custumbra cu Gigliola su diseñonan anterior. Un creacon bunita, atletico y apto bisti pa cualkier occasion.
Francis Sling, un artista di Corsow conoci pa su arte y mural painting, tambe a participa e anochi aki. Ela crea un concepto di paña y arte cu influencianan Africano. Tawata algo creativo cu toke special di Francis su estilo di arte.
En general, e tawata un anochi exitoso cu un publico varia: di comerciante, pa caranan familiar den mundo di moda y arte, politico y un publico amplio a disfruta di e anochi. Ta prueba cu por bini hunto di diferente angulo di nos comunidad pa sostene arte na Aruba como tambe nos artistanan local.
Aruba sigur tin espacio pa mas mas evento di expresion creativo y ta di spera cu un y tur na nan forma duna aporte na dje.


text:
Nkira konsiderando kolaborashon ku Decoded
Moveshonnan den farándula, ta kontinuá den forma intenso. Nos ta gradisí tur ku ta lesa nos artíkulonan, nos ta tuma nota di algun ‘siguimentu’ tremendo! Esaki semper ta sano i ta tene nos skèrpi. TRENDSZ ta un balansa pa farándula, no tin faboritismo ni tampoko fanatismo.
Informashon ku a yega serka TRENDSZ, ta indiká ku tin un posibel negoshashon tumando lugá entre e popular kantante di Urban Nkira i e kompania di produkshon den farándula lokal ‘Decoded’.
E deliberashon ta pa asina e kantante tambe kuminsá trahá huntu ku ‘Decoded’, manera ta e kaso di vários otro artista, kende ya ta forma parti di e label aki. Mas aleu nos a bin komprondé ku partidonan ya a sinta ku otro na algun okashon, pero e kantante ta pensando duru i largu, promé ku e tuma un desishon definitivo. E echo ku Nkira a bin ta traha ku e label di Gettamilli, ta hasi e situashon un poko difísil pa por yega na un desishon definitivo.
Nkira ta pendiente pa hasi algun kambio den su presentashonnan den farándula, los di e urban scene. Einan tambe, e kantante ku awòki ta moviendo huntu ku AxL & Friends tin un desishon pa e tuma. Ta di ban mira finalmente, kiko ta bai bira e desishon di e kantante.
NOTA:
Promé ku publikashon di e artíkulo aki, nos a tuma kontakto ku Nkira, pero lamentablemente e kantante no a duna nos niun ‘feedback’. Tabata nos deseo di a publiká su vershon/reakshon.


text:
KRALENDIJK – Djadumingu anochi den kareda di 8:30 polis a keda dirigi ku urgensha pa kaminda di lac pa un problema entre un pareha ku a sali for di man entre nan dos.
E dama lo a sufri sierto herida nan y e homber ku ta su partner a keda detene dor di polis.
Depues a surgi un pelea na e sitio mes kaminda mester a manda mas polis pa domina e situashon y tene tur kos bou di kontrol.
Ambulance tambe a presenta na e sitio pa atende ku e dama ku a sufri sierto herida nan.
E kaso ta bou di investigashon y e homber a keda detene.
FUENTE: LIVE FM
NOTISIA KU BO POR KONFIA.


text:
WILLEMSTAD – Fundashon Global BMX Curaçao tin e honor di anunsiá ku e aña aki pa di dos bia konsekutivo e lo organisá un evento internashonal deportivo pa nos hóbennan.
Global BMX Curaçao ta un fundashon ku tin komo meta: engrandesé e deporte di BMX bou di nos hóbennan en espesial i otronan ku kier práktika e bunita i dushi deporte aki. For di aña 2013 Global BMX Curaçao a traha un pista di BMX kaminda tur nos hóbennan ku ta práktika e deporte di BMX por ehersé e deporte aki. Un pista di kual Global BMX Curaçao ta orguyoso di bisa, ta kumpli ku tur e rekisitonan ku e asosashon di siklismo internashonal ‘UCI’ ta pone. Tambe e pista di Global BMX Curaçao na Damacor, ku ta situá banda di e pistanan di tènis di CSC ta forma parti di e pistanan di e asosashon di BMX mas grandi na mundu kual ta USA BMX. Esaki ta e promé pista den region di Karibe ku ta forma parti di e pistanan di e organisashon USA BMX!
E aña aki e karedanan di e “2nd International Open Race” lo tuma lugá dia 1 di novèmber di 16.00 or pa 21.00 or i 2 di novèmber di 10.30 pa 15.30 or. Tur kareda ta tuma lugá na e pista di Global BMX Curaçao na Damacor.
E aña aki – mes kos ku aña pasá – e evento lo konta tambe ku presensha di algun koredor internashonal di taya. Asina Global BMX por duna di konosé ku Robin van de Kolk (NL) e aktual number 1 den su kategoria lo ta presente. Tambe Liam Philips (GB) ku tambe ta e number unu den su kategoria tambe lo ta presente. Tambe Dorus Brink (NL) a konfirmá di ta presente e aña aki.
E profeshonalnan banda di nan partisipashon na e karedanan dia 1 i 2 di novèmber, lo duna e hóbennan di Kòrsou e oportunidat pa partisipá na un klínika den kual nos hóbennan lokal por haña e oportunidat pa siña i haña teps balioso di e profeshonalnan aki. E klínikanan lo tuma lugá djadumingu dia 26 di òktober di 16.00 pa 19.00 or pa muchanan di 11 aña i mas hóben. Riba djamars 28 di òktober lo duna un klínika pa muchanan mas grandi ku 12 aña di 16.00 or pa 19.00 or. E preis pa e klínika di djadumingu ta Nafl. 50,- i p’esun di djamars ta Nafl. 125,-.
Pa mas informashon por tuma kontakto ku sr Lucien Isenia na e number di telefon 529 8994. Tambe por tuma kontakto ku nos mediante di email na lucien@goglobalbmx.com.
Por bishitá nos website ku ta goglobalbmx.xom ò bishita nos página di facebook facebook.com/globalbmxcuraçao.
Global BMX Curaçao, engrandesiendo nos deporte lokal i dunando su aporte pa pone un lus internashonal deportivo i positivo riba nos isla!


text:
ORANJESTAD (AAN): Durante rueda di prensa minister di Husticia y Asuntonan Social Sr. Rocco Tjon, hunto cu alto comisario suplente di Cuerpo Policial Sra. Irma Gordon,
a atende cu diferente punto di atencion den e cuadro hudicial. A aclarea diferente punto, manera e parti di e autonan cu tabata tin staciona na garashi di polis, como tambe e proyecto di “Iron Eagle”, cual ta un proyecto pa asina eleva siguridad den nos comunidad.
Pa e parti di “in bewaring en beslag genomen” voertuigen, ta conoci cu for di inicio a cuminsa cu diferente proyectonan pa haci tur e diferente wardanan di polis y tambe garashi di polis limpi, mirando cu tabata tin basta auto ubica akinan. E autonan aki a trece diferente retonan cune, pa e parti di e administracion pero tambe gastonan pa pais Aruba. Cada bes cu un piesa wordo horta of un auto wordo distrui, land Aruba tin di para responsabel pa esaki, pues ta ensera gastonan grandi, y pa e motibo aki lo haci un restructuracion.
Na Juni di e aña aki lo bin un destaho publico caminda tur compania cu ta desea di participa, lo por haci esaki pa asina bira e instancia principal pa encarga su mes cu e trabou aki. Esaki ta di balor agrega pa pais Aruba pa diferente motibo; e ta bay ensera menos capacidad di cuerpo policial pa asina nan por atende cu nan “core business”, e ta eleva e siguridad di e materialnan cu ta wordo confisca y ubica akinan pero tambe di e personal. Den cuadro di esaki Minister di Husticia a firma diabierna ultimo un decreto, caminda ta bay ekipa camara na tur e wardanan di polis, cu un sistema caminda personal den e wardanan mes por monitorea tur e imagennan aki.
Por ultimo, como Ministerio di Husticia, ta manda un mensahe hopi cla na henter nos comunidad, a consecuencia di e incidente sumamente lamentabel cu a tuma luga algun dia atras, caminda un agente policial a keda severamente herida. E acto di violencia aki contra nos agentenan policial pero tambe contra cualkier “hulpverlener” ta wordo condena por completo. Lo pone tur recurso disponibel, pa detene e personanan cu ta culpabel pa cu actonan di violencia contra nan. Banda di esaki, lo percura tambe, den cuadro di ley, pa banda di detencion, usa tur posibilidad cu ley ta brinda den e proceso cu ta sigui na Ministerio Publico. Hunto cu alto mando, for di siman pasa a anuncia un maneho nobo esta; Iron Eagle, caminda pa un tempo defini cuerpo policial lo bay ta extra visibel riba caya. Lo bay tin mucho mas control y lo haci uso di tur posibilidad cu ley ta brinda pa por ehecuta cierto controlnan extra ordinario. Banda di esaki lo bay aumenta control riba vehiculonan y establecimentonan, pues e ta importante pa tin tur papel na ordo, pasobra esaki lo bay wordo controla.